title: Twisted Sister

text: Yhtyeen musiikki on melodista hard rockia rosoisin soundein. Kappaleiden teemoina on usein itsenäisyys ja oman tien kulkeminen, mutta asiaa on riittänyt myös musiikista ja sen ylistämisestä. Twisted Sisterin esittämä musiikki on pääosin hard rockia, heavy metalia ja glam metalia. Ulkoasunsa johdosta yhtye määritellään useasti myös shock rockiksi. Twisted Sister on yksi suomalaisen Lordi-yhtyeen esikuvista, ja Dee Snider ja Jay Jay French ovat mukana Lordin The Arockalypse -levyllä: Snider puhuu introkappaleessa SCG3 Special Report ja French soittaa kitarasoolon kappaleessa Chainsaw Buffet.


title: Twisted Sister

text: Varsinkin 1980-luvulla Twisted Sister oli tunnettu räikeästä glam rockmaisesta pukeutumisestaan. Yhtye vei räikeyden muita aikakauden yhtyeitä pidemmälle. Varsinkin laulaja Dee Sniderin tuuhea vaalea kiharapehko, kasvomeikit ja esiintymisasusteet olivat yksi asia josta yhtye eritoten muistetaan. Snider sanoi "" -elokuvan haastattelussa hänen vaimonsa valinneen useimmat esiintymisasut. Twisted Sister käytti vielä 1999-2009 röyhelöisiä vaatteita ja kasvomeikkejä, mutta 2009 yhtye ilmoitti jättävänsä vanhan tyylin.


title: Vixen

text: Vixen oli yhdysvaltalainen rock-yhtye. Vixen perustettiin vuonna 1981, ja sen suurin suosio ajoittui 1980-luvun loppuun ja 1990-luvun alkuun.


title: Vixen

text: Kitaristi Jan ”Lynn” Kuehnemunde (s. 11.11.1961 St. Paul) perusti Vixenin lukiovuosinaan 1980−1981 Minnesotassa, Yhdysvalloissa. Kuehnemunde soitti Vixenin kanssa Yhdysvalloissa ja näki kiertueella hyvän laulajan esiintyvän Los Angelesissa. Tämä oli Janet ”Patricia” Gardner (s. 17.3.1962 Juneau, Alaska). Gardnerin ääni oli täydellinen Vixeniin, ja Kuehnemunde otti hänet yhtyeeseensä.


title: Vixen

text: Vuonna 1984 Vixen esiintyi elokuvassa "Hardbodies". Yhtye soitti elokuvan juhlakohtauksessa ja teki elokuvaan kuusi kappaletta: ”Computer Madness” (Jan Kuehnemund), ”Maria” (Tamara Ivanov), ”Be With Me” (Gail Ericksen & Keith Krupp), ”Mr Cool” (Gail Ericksen), ”Give It A Chance” (Janet Gardner & Jan Kuehnemund) ja ”Runnin” (Cindy Boetticher). Yhtyeen kokoonpano elokuvassa oli seuraava: Jan Kuehnemund (soolokitara), Janet Gardner (laulu), Tamara Ivanov (rytmikitara), Pia Miacco (basso) ja Laurie Hedlund (rummut).


title: Vixen

text: Pian yhtye kävi läpi useita jäsenenvaihdoksia. Yhtye oli nähnyt Madam X:n konsertissa Roxy Petrucci -nimisen rumpalin (Roxyn sisko Maxine soitti Madam X:ssä kitaraa). Madam X teki yhden LP:n ”We Reserve The Right” ja yhden singlen “High In High School”/”Metal In Veins”, joissa molemmissa oli tuottajana Rick Derringer. Vain muutama kuukausi keikan jälkeen kuultuaan että Madam X oli lopettanut, Vixenin jäsenet lähettivät demonauhan Roxylle, joka on syntynyt 17. maaliskuuta 1962 Rochesterissa, Michiganissa (sama syntymäpäivä kuin Janetilla). Roxy kävi muutamissa treeneissä, ja pian hänestä tuli uusi rumpali Vixeniin.


title: Vixen

text: Yhtyeessä oli nyt neljä jäsentä − Jan, Janet, Roxy ja bassossa Steve Vain vaimo, Pia Miacco. He tekivät kolmen laulun demonauhan (”Leave Me Alone”, ”Waiting For You” ja ”You Oughta Know By Now”). Nauha lähetettiin EMI:lle, joka ei aluksi uskonut, että jäsenet olivat kaikki naispuolisia.


title: Vixen

text: Pian yhtye allekirjoitti levytyssopimuksen EMI:n kanssa. Samaan aikaan basisti Pia Miacco oli korvattu uudella basistilla Sharon ”Share” Pedersenillä (s. 21.3.1963 Glengoe, Minnesota). Janet löysi Sharen tämän ollessa keikalla pienellä klubilla Hollywoodissa. Näin oli muodostunut klassinen Vixen-kokoonpano − Jan Kuehnemunde (soolokitara), Janet Gardner (laulu ja rytmikitara), Share Pedersen (basso) ja Roxy Petrucci (rummut). Tämä kokoonpano Vixenistä oli haastateltavana monien muiden rockartistien tavoin vuoden 1988 Penelope Spheeriksen tuottamassa elokuvassa "The Decline of Western Civilization II: The Metal Years". Dokumentin haastattelut tehtiin elo-helmikuussa vuosina 1987–1988 eli paljon ennen Vixenin debyyttilevyä.


title: Vixen

text: Syyskuussa 1988 Vixen julkaisi debyyttilevynsä "Vixen" ja ensimmäisen singlen eli ”Edge Of A Broken Heartin" yhtyeelle teki Richard Marx. Levyn äänityksestä ja tuottamisesta vastasivat Marx ja David Cole, Rick Nigher ja Spencer Proffer. Heidän avullaan ja Jeff Parisin biisin teon avulla Vixen teki hienon debyyttilevyn. Se meni suoraan listojen kärkeen, kuin myös single ”Edge Of A Broken Heart”. Seuraavat kaksi singleä; ”Cryin’ ” (tekijät Gregg Trip ja Jeff Paris) ja ”Love Made Me” (tekijät John Keller, Marci Levy ja Michael Caruso) olivat myös isoja hittejä. Levy myi kultaa Amerikassa sekä levyn kokonaismyynti maailmanlaajuisesti nousi yli miljoonaan kappaleeseen. Loppuvuosi sekä seuraava vuosi kuluivat keikkaillen yhtyeen kiertäessä avausyhtyeenä monille isoille artisteille kuten Ozzy Osbourne, Scorpions, Bad Company sekä yhtyeen tehdessä myös omia keikkoja. Tammikuun 17. 1989 Vixen soitti Helsingissä Scorpionsin lämmittelijänä. Samana vuonna Milton Keynes Festivaleilla Englannissa Vixen soitti Bon Jovin, Europen ja Skid Row'n kanssa yli 60 000 hengelle.


title: Vixen

text: Vixen palasi studioon vuoden 1989 lopulla ja äänitykset kestivät alkuvuoden 1990, kunnes yhtye julkaisi seuraavan levyn "Rev It Up" heinäkuussa 1990. Tälle levylle yhtye on itse tehnyt suurimman osan materiaalista (10 biisiä 11!). Ensimmäinen single ”How Much Love” (tekijät J. Kuehnemund, J. Conrad, S. Plunkett) on rock biisi ja toinen single balladi ”Love Is A Killer” (tekijät R. Petrucci, H. Paress) paljastaa yhtyeen herkemmän puolen. Kolmas single ”Not A Minute Too Soon” (tekijät J. Gardner, S. Pedersen) onkin sitten Vixenin viimeiseksi jäänyt single. 11. elokuuta 1990 Vixen teki Unplugged-session MTV:lle New Yorkissa. Syyskuussa 1990 Vixen julkaisi 40-minuuttisen VHS-kasetin nimeltään ”Revved Up!”, jolta löytyvät kaikki kuusi Vixen-videota. Yhtyeen loppuvuosi kului Amerikassa omia keikkoja tehden sekä toimien avausyhtyeenä isoille artisteille kuten Kiss ja Ratt.


title: Vixen

text: Vuoden 1991 alkupuolella Vixen keikkaili Euroopassa Deep Purplen mukana, ja 4. maaliskuuta 1991 Vixen esiintyi Helsingissä. Levy "Rev It Up" myi vielä kohtuullisen hyvin Yhdysvalloissa, mutta ei saavuttanut kultalevyrajaa. Grunge-aalto alkoi nousta ja koko musiikkiteollisuus oli muutoksen kourissa. Vielä vuoden 1991 aikana levy-yhtiö EMI irtisanoi Vixenin sopimuksen sekä yhtyeen jäsenet olisivat halunneet irtisanoa manageritoimistonsa. Myös yhtye itse riitaantui siitä, mihin musiikilliseen suuntaan olisi pitänyt jatkaa. Viimeisen kerran kaikki neljä jäsentä olivat samassa huoneessa vuonna 1992, minkä jälkeen Vixen lopetti toiminnan. Syinä olivat manageriongelmat ja musiikilliset erimielisyydet.


title: Vixen

text: Roxy Petrucci ja Janet Gardner perustivat Vixenin uudelleen 1997, Gina Stilen (kitara) ja Rana Rossin (basso) kanssa. Kokoonpano kiersi Yhdysvaltoja vuonna 1997. Vuonna 1998 Petrucci, Gardner ja Stile äänittivät albumin "Tangerine". Levyn julkaisun jälkeen Roxyn sisko Maxine Petrucci tuli soittamaan bassoa Rana Rossin paikalle Yhdysvaltain kiertueelle vuonna 1998. Tämän jälkeen yhtye sai pian haasteen tekijänoikeusrikkomuksista yhtyeen entiseltä kitaristilta Jan Kuehnemundelta.


title: Vixen

text: Kitaristi Jan Kuehnemunde herätti Vixenin 2001, kokoonpanolla Janet Gardner, Roxy Petrucci ja uusi basisti Pat Holloway. Tämä ryhmä kiersi Yhdysvaltoja kesällä 2001 osana ”Voices of Metal” -kiertuetta. Heinäkuussa kiertueen ollessa puolivälissä erimielisyydet hajottivat yhtyeen, ja jäljelle jäi vain kitaristi Jan Kuehnemunde. Hän kokosi nopeasti uuden ryhmän – laulussa Jenna Sanz-Agero, bassossa Lynn Louise Lowrey ja rummuissa Kat Kraft – ja kiersi tällä kokoonpanolla kiertueen loppuun.


title: Vixen

text: Vuonna 2004 VH1 kutsui neljä alkuperäisjäsentä eli "klassisen" Vixen-kokoonpanon ohjelmaansa "Bands Reunited". Show äänitettiin 2. elokuuta 2004, ja se esitettiin televisiossa marraskuussa. VH1-lähetyksen seurauksena EMI julkaisi uudelleen kaksi ensimmäistä Vixen-albumia.


title: Vixen

text: Vuosien 2005 ja 2006 aikana uusi Vixen-kokoonpano Kuehnemunde, Sanz-Agero, Lowrey ja Kraft keikkailivat Euroopassa ja Amerikassa. Syksyllä 2006 yhtye julkaisi vanhat Vixen-kappaleet livelevynä nimeltään "Extended Versions", joka on äänitetty Ruotsin keikalta kesäkuussa 2005. Yhtye aloitti myös uuden studiolevyn äänitykset. Vixen kävi jälleen Suomessa ja soitti keikkansa Yngwie Malmsteenin kanssa 14. joulukuuta Helsingissä sekä 15. joulukuuta 2006 Oulussa. 30. tammikuuta 2007 Vixen julkaisi uuden studiolevyn "Live And Learn".


title: Vixen

text: 10. lokakuuta 2013 perustajajäsen ja kitaristi Jan Kuehnemund kuoli syöpään, joka oli 51-vuotias. Siksi vuoden 2013 loppupuolella JanetShareRoxyGina (JSRG) uudistui itsensä Vixeniksi kunniaksi Kuehnemundin kuolevasta toiveesta. Vuonna 2017 Stile korvattiin Britt Denaron kitaristina, tunnetaan paremmin nimellä Britt Lightning. Tammikuussa 2019 säveltäjä Gardner vahvisti, että hän poistui Vixenistä. Lorraine Lewis onnistui Gardnerin uudeksi laulajaksi. Lewis on Femme Fatale, toinen naispuolinen bändi, vaikkakin vuodesta 2013, joka oli Vixenin nykyaikainen 1980-luvun lopulla.


title: Warrant

text: Warrant on yhdysvaltalainen heavy metal ja glam metal -yhtye, jonka kitaristi Erik Turner perusti vuonna 1984 Los Angelesissa. Tammikuussa 1988 Warrant solmi levytyssopimuksen Columbia Recordsin kanssa, ja saman vuoden huhtikuussa alettiin äänittää heidän debyyttialbumiaan. Albumi oli menestys. Warrant on myynyt maailmanlaajuisesti yli 10 miljoonaa kappaletta ja bändin suosio kesti aina 1990-luvun alkuun asti. Warrantin kitaristi ja rumpali lähtivät yhtyeestä vuonna 1994, ja tästä eteenpäin miehistönvaihdokset ovat olleet erittäin yleisiä. Yhtyeen toiseksi uusin, ensimmäinen kokonaan uutta materiaalia sisältävä albumi kymmeneen vuoteen ilmestyi vuonna 2006. Bändin uusin albumi Rockaholic ilmestyi Euroopassa 13. toukokuuta ja yhdysvalloissa 17. toukokuuta 2011.


title: Warrant

text: Jani Lane oli liittynyt juuri Warrantiin ja kun yhtye saavutti tuplaplatinaan jo ensimmäisellä levyllään. Suuret listahitit olivatkin osaltaan Janin useita vuosia vanhat kappaleet. Toinen levy oli jättimenestys ja löi tuplaplatinan rikki erittäin nopeasti. Albumin tunnetuin hitti Cherry Pie oli kiivaassa radiosoitossa. Yhtye oli tähän mennessä lyönyt itsensä läpi ainakin Japanissa, Yhdysvalloissa ja joissain osissa Eurooppaa. Kolmas levy Dog Eat Dog ei menestynyt yhtä hyvin kuin aikaisemmat. Levy oli rankempi ja synkempi kuin aikaisemmat ja löi kultalevyrajan. Warrant alkoi siirtyä areenoilta klubeille. Vuosi albumin julkaisun jälkeen Jani jätti Warrantin, mutta palasi vuoden päästä. Seuraavaksi Steven Sweet ja Joey Allen lähtivät yhtyeestä. Vuoden 1995 albumi Ultraphobic ei tuottanut tulosta. Sama linja kesti vuoden 1996 albumi Belly to Bellyyn, joka jatkoi rankempaa linjaa mutta menestyi edellistäkin huonommin. Albumin yksikään single ei enää päässyt listoille. Tämä jäi Janin viimeiseksi Warrantin studioalbumiksi. Yhtye vaihtoi myös väliaikaisesti Pop Punk-linjalle 2000-luvun alussa, mutta palasi perinteiselle Hard Rock-pohjalle myöhemmin. Kymmenen vuoden kuluttua julkaistu Born Again oli bändin paluu juurille. Rockaholic-albumi herätti enemmän yleisön huomiota kuin Born Again.


title: W.A.S.P.

text: W.A.S.P. on vuonna 1982 perustettu yhdysvaltalainen heavy metal -yhtye. W.A.S.P. tuli tunnetuksi 1980-luvulla kiistanalaisista psykodraamatyylisistä, shock rockia lähentelevistä konserteistaan sekä brutaaleista sanoituksistaan. Myöhemmissä yhtyeen levytyksissä ovat korostuneet politiikka ja uskonto. W.A.S.P. on kokenut lukuisia jäsenvaihdoksia 35-vuotisen olemassaolonsa aikana ja yhtyeen laulaja-kitaristi (ja entinen basisti) Blackie Lawless on ainoa pysyvä jäsen yhtyeen perustamisesta asti. Monet mieltävätkin W.A.S.P.:in lähinnä Lawlessin sooloprojektiksi. Yhtyeen kokoonpano on kuitenkin pysynyt muuttumattomana pisimmillään lähes kymmenen vuotta. Pitkäaikaisin kokoonpano nähtiin vuosina 2006–2015.


title: W.A.S.P.

text: W.A.S.P. perustettiin Los Angelesissa vuonna 1982. Yhtye solmi levytyssopimuksen Capitol Recordsin kanssa vuonna 1984. Yhtyeen ensimmäinen single "Animal (Fuck Like a Beast)" julkaistiin ainoastaan Euroopassa. Debyyttialbumi "W.A.S.P." julkaistiin vuonna 1984. Albumi tunnetaan epävirallisesti myös sen työnimellä "Winged Assassins".


title: W.A.S.P.

text: Vuonna 1985 julkaistiin "The Last Command", jonka singlet ja videot "Wild Child" ja "Blind in Texas" saivat paljon esitysaikaa Music Televisionilla. Vuonna 1986 kitaristi Randy Piper oli lähtenyt yhtyeestä ja Blackie Lawless vaihtoi instrumenttinsa bassosta sähkökitaraan. Uudeksi basistiksi palkattiin Johnny Rod ja W.A.S.P. meni studioon nauhoittamaan uutta albumia "Inside the Electric Circus". Kolmen ensimmäisen studioalbumin jälkeen julkaistiin ensimmäinen livealbumi "Live...In The Raw" vuonna 1987. Albumi sisälsi kolme uutta studiokappaletta, joista "Scream Until You Like It" oli Lawlessin ensimmäinen soundtrack-sävellys elokuvaa "Ghoulies 2" varten. Neljäs ja samalla yhtyeen myydyin studioalbumi "The Headless Children" julkaistiin vuonna 1989. Tällä albumilla W.A.S.P. omaksui synkemmän ja raskaamman soundin ja erkani näin aiemmasta glam metal -tyylistään. Levyn sanoitukset olivat aiempaa ilottomampia.


title: W.A.S.P.

text: Pian "The Headless Childrenin" julkaisun jälkeen yhtyeen keulahahmo Blackie Lawless lähti soolouralle ja teki ensimmäisen konseptialbuminsa nimeltä "The Crimson Idol", joka julkaistiin vuonna 1992 kuitenkin W.A.S.P.-yhtyeen nimellä levy-yhtiön painostuksesta. Monet kriitikot pitävät tätä albumia W.A.S.P.:in parhaimpana tuotoksena. "The Crimson Idol" sisälsi myös yhtyeen ensimmäisen radiohitin "Hold on to My Heart".


title: W.A.S.P.

text: Vuonna 1995 julkaistiin "Still Not Black Enough", jolla on kaikista W.A.S.P.-levyistä terävin soundi. Tämänkin albumin piti olla Lawlessin sooloalbumi, mutta hän tyytyi julkaisemaan albumin W.A.S.P.-yhtyeen nimellä "liian heavy-painotteisena". Ennen "Still Not Black Enoughia" julkaistiin vanhan Capitol Recordsin sopimusvelvoitteen täyttämiseksi kokoelma-albumi "First Blood Last Cuts", joka sisälsi uudet kappaleet "Sunset And Babylon" ja "Rock and Roll to Death". Jälkimmäinen julkaistiin myös "Still Not Black Enough" -albumilla.


title: W.A.S.P.

text: Vuonna 1997 Lawless halusi tehdä jotakin erilaista. Hän julkaisi albumin "K.F.D." (lyh. "Kill Fuck Die"), joka on raskain ja synkin W.A.S.P.-albumi. K.F.D. oli myös levy, jonka myötä Chris Holmes palasi yhtyeeseen ja Mike Duda liittyi levytyskokoonpanoon. Blackie on kertonut, että levy muodostui kun Holmes tuli "sekopäisten riffien" kanssa Blackien luokse, joka suhtautui materiaaliin aluksi penseästi. Kuunneltuaan riffejä aikansa Blackie tuli kuitenkin toisiin ajatuksiin. "K.F.D.":n jälkeen julkaistiin livealbumi "Double Live Assassins" vuonna 1998. Vuonna 1999 julkaistiin uusi studioalbumi "Helldorado".


title: W.A.S.P.

text: Vuonna 2000 julkaistiin yhtyeen neljäs kokoelma "The Best of The Best", joka sisälsi kaksi uutta kappaletta. Samana vuonna markkinoille tuli myös ensimmäinen live-DVD "". Vuonna 2001 julkaistiin albumi "Unholy Terror", jonka sanoitukset käsittelevät järjestäytyneiden uskontojen piirteitä. Seuraavana vuonna 2002 yhtye julkaisi "Dying for the World" -albumin, joka on Lawlessin vastaus syyskuun 11. päivän tapahtumille. Vuonna 2004 julkaistiin W.A.S.P.-albumit "" ja "", jotka kummatkin ovat konseptialbumeja. Vuonna 2007 W.A.S.P. julkaisi "Dominator"-albumin, joka käsittelee Yhdysvaltain politiikkaa. 12. lokakuuta 2009 julkaistiin studioalbumi "Babylon", joka sisältää mm. raamatullisia teemoja.


title: W.A.S.P.

text: Syksyllä 2011 Blackie Lawless alkoi julkaista yhtyeen sivustolla "30 Years of Thunder" -kirjoitussarjaa säännöllisesti kerran kuussa. 15-osaisen sarjan viimeinen osa julkaistiin vuoden 2012 lopulla. Tekstit käsittelevät enimmäkseen yhtyeen historiaa, mutta mukaan mahtui ajankohtaisiakin aiheita, kuten Blackien Clifford-veljen kuolema syksyllä 2012.


title: W.A.S.P.

text: W.A.S.P. aloitti 30 Years of Thunder -nimisen 30-vuotiskiertueen 21. syyskuuta 2012 eli päivälleen 30 vuotta yhtyeen ensimmäisen esiintymisen jälkeen. Kiertue ulottui eri puolille Eurooppaa ja jatkui saman vuoden joulukuuhun asti.


title: W.A.S.P.

text: Rumpali Mike Dupke erosi yhtyeestä heinäkuussa 2015. Kokoonpano Lawless–Duda–Blair–Dupke oli toiminnassa vuosina 2006–2015 ja on yhtyeen historian pitkäaikaisin.


title: W.A.S.P.

text: Yhtyeen viidestoista studioalbumi "Golgotha" julkaistiin 2. lokakuuta 2015. Albumilla kristillisyys tuli esiin jopa entistä selvemmin.


title: W.A.S.P.

text: Vuonna 2017 W.A.S.P. ilmoitti, että "The Crimson Idol" -levyn 25-vuotisjuhlavuoden kunniaksi järjestetään Re-Idolized-kiertue, jolla W.A.S.P. soittaa levyn kokonaan – sekä kolme levylle tarkoitettua, mutta pois jätettyä laulua. Lisäksi kiertueella soitetaan tunnettuja lauluja yhtyeen muilta levyiltä. "The Crimson Idol" -albumin ohessa oli 1990-luvulla suunniteltu julkaistavan noin 50-minuuttinen elokuva levyn päähenkilön vaiheista, mutta elokuvaa ei kuitenkaan ole virallisesti julkaistu ennen levyn 25-vuotisjuhlavuotta 2017, jolloin Napalm Records julkaisee sen eri formaateissa. Pätkiä elokuvasta on nähty W.A.S.P.-keikoilla taustakankaalla 2000-luvun ensimmäiseltä vuosikymmeneltä lähtien. Re-Idolized-kiertue alkaa Göteborgista 25. syyskuuta 2017 ja päättyy Moskovaan 30. marraskuuta 2017.


title: W.A.S.P.

text: W.A.S.P. aiheutti 1980-luvulla Yhdysvalloissa paljon kohua ja huomiota lavaesiintymisensä vuoksi. Kahden ensimmäisen albumin kiertueilla teatraalisen lavaesiintymisen ohjelmanumeroita olivat muun muassa raa'an lihan heittely yleisön joukkoon, naisten sitominen ja "silpominen" sekä yhtyeen jäsenten väliset teatraaliset "rakastelukohtaukset".


title: W.A.S.P.

text: Yhtyeen sanoitukset olivat jatkuvasti Tipper Goren johtaman Parents Music Resource Centerin tarkkailulistalla, minkä ansiosta single "Animal (Fuck Like a Beast)" joutui PMRC:n julkaisemalle viidentoista haitallisimman kappaleen Filthy Fifteen -listalle. Yhtyeen jäsenet voidaan nähdä vuoden 1985 elokuvassa "The Dungeonmaster" soittamassa "Tormentor"-kappalettaan.


title: Winger

text: Winger on Kip Wingerin vuonna 1987 New Yorkissa perustama glam metal -yhtye. Yhtye oli suosionsa huipulla 1990-luvun taitteessa. Winger on hajonnut kahteen otteeseen, mutta on koonnut rivinsä uudelleen vuonna 2006 ja julkaisee uuden levyn syksyllä.


title: Winger

text: Alice Cooperin yhtyeessä soittanut Kip Winger ja Reb Beach perustivat Wingerin vuonna 1987. Kitaraa ja koskettimia soittamaan värvättiin niin ikään Cooperin kanssa soittanut Paul Taylor. Rumpupatteriston taakse saatiin Dixie Dregs -bändin Rod Morgenstein. Ensimmäinen nimivaihtoehto yhtyeelle oli "Sahara", mutta sen ollessa jo toisen kokoonpanon käytössä päädyttiin nimeen Winger. Atlantic Recordsille sopimuksen tehneen nelikon debyyttialbumi "Winger" julkaistiin elokuussa 1988. Siitä tuli huima menestys; Yhdysvalloissa platinalevyyn, Kanadassa ja Japanissa kultalevyyn oikeuttavat myyntilukemat. Radio- ja Music Television -soittoa saaneita hittejä levyltä olivat "Madalaine", "Seventeen" ja "Headed For A Heartbreak".


title: Winger

text: 1990 Winger oli ehdolla American Music Awardseissa luokassa ""Best New Heavy Metal Band"". Hieman myöhemmin oli aika julkaista kakkosalbumi jonka nimeksi tuli "In the Heart of the Young". Se myi niin ikään platinaa Yhdysvalloissa sekä kultaa Japanissa. Hittibiisejä levyltä olivat "Can't Get Enuff", "Miles Away" ja "Easy Come Easy Go". Albumia promotoidakseen yhtye lähti kiertämään maailmaa. Keikkoja kertyi yli 230 – yhtye soitti KISSin, Scorpionsin, ZZ Topin, Extremen ja Slaughterin kanssa. Kiertueen jälkeen Paul Taylor erosi bändistä.


title: Winger

text: Viimeisimmän studioalbuminsa "Pullin" yhtye julkaisi kolmihenkisenä vuonna 1993. Mike Shipleyn tuottama albumi ei saavuttanut kahden edeltäjänsä myyntilukemia, mutta sitä vastoin sai ylistäviäkin arvosteluja lehdistössä. Seuranneelle kiertueelle Tayloria paikkaamaan kutsuttiin John Roth, mutta kiertueen jälkeen yhtye hajosi. Kip Winger lähti kokeilemaan siipiään soolouralle, muut jäsenet uppoutuivat erilaisiin omiin projekteihinsa.


title: Winger

text: Vuonna 2001 Winger palasi studioon nauhoittamaan kappaleen "On the Inside" kokoelmalevylleen "The Very Best of Winger". Seuraavana vuonna yhtye kokosi rivinsä kiertääkseen Yhdysvaltoja ja Kanadaa yhdessä Poisonin kanssa, mutta kiertueen jälkeen hajosi uudemman kerran.


title: Winger

text: Toukokuussa 2006 yhtye ilmoitti antamassaan lehdistötiedotteessa koonneensa rivinsä ja suunnittelevansa uutta levyä sekä kiertuetta. Uuden levyn "IV" on määrä ilmestyä kauppoihin lokakuussa 2006.


title: Winger

text: Sijoitukset viittaavat Billboard-lehden Top 200 -albumilistaan.


title: Winger

text: Albumit


title: Winger

text: Singlet


title: Folland Gnat

text: Folland Gnat on Folland-lentokonetehtaan pääsuunnittelijan Edward Petterin 1950-luvun alussa suunnittelema kevyt hävittäjälentokone.


title: Folland Gnat

text: Folland Gnat F.1 on yksipaikkainen kokometallinen torjuntahävittäjä ("interceptor"), joka kehittyi Folland Fo141 -suunnitelmasta. Koneen ensilento tapahtui 18. heinäkuuta 1955. Englannin ilmailuministeriö rahoitti koneen suunnittelua tilaamalla kuusi konetta. Yhdistyneen kuningaskunnan ilmavoimien hävittäjäksi valittiin Hawker Hunter. Koneesta kehitettiin edelleen kaksipaikkainen harjoituskoneversio, Folland Gnat T.1, jossa oli hävittäjäversioon verrattuna pinta-alaltaan 40% suurempi siipi, suurempi sivuvakautin ja erilaiset korkeusvakauttimet. Gnat oli vain vientituote, halpa eikä Naton koneita suorituskyvyllään uhkaava. Yhdistyneen kuningaskunnan ilmavoimat ei koskaan ottanut sitä käyttöönsä kuin kaksipaikkaisena T.1 -versiona hävittäjälentäjien jatkokoulukoneeksi. Se oli käytössä 1970-luvun jälkipuolelle asti Red Arrows -taitolentoryhmän koneena.


title: Folland Gnat

text: Hävittäjäversiota myytiin Suomeen (11 kpl), Intiaan (40) ja Jugoslaviaan (2). Lisäksi Suomeen toimitettiin 2 valokuvaustiedusteluversiota.


title: Folland Gnat

text: Intian HAL-tehtaat valmistivat lisenssillä 215 Gnat-konetta vuosina 1962–1974. Gnat oli taistelukäytössä Intian ja Pakistanin välisessä sodassa syyskuussa 1965, missä se osoittautui tehokkaaksi.


title: Folland Gnat

text: Gnatin tuotanto jatkui Intiassa nimellä Hindustan Aeronautics Ajeet. Vuosina 1975–1982 Intia rakensi 80 Ajeet-hävittäjää. Ajeet oli monilta osin paranneltu ja modernisoitu. Koneessa oli siiven sisäinen polttoainesäiliö, paranneltu hydraulijärjestelmä ja avioniikka ja modernimpi heittoistuin. Kumpaankin siipeen oli lisätty ripustin ja korkeusvakaimet olivat kokonaan liikkuvat. Koneen lisärooliksi tuli maavoimien tukeminen. Intian ilmavoimat käyttivät niitä vuoteen 1991. Tyypin kaksipaikkaista versiota valmistettiin vuodesta 1987. Ajeetia ei testattu sotakäytössä.


title: Folland Gnat

text: Suomeen ensimmäiset Gnatit GN-101 ja GN-102 lennettiin Suomeen, Luonetjärvelle, 30. heinäkuuta 1958 klo 17.20 yli puoli vuotta toimitussopimuksen mukaista hetkeä myöhemmin.


title: Folland Gnat

text: Eversti Olavi Seeve ja majuri Pekuri evaluoivat koneyksilöt Gnatin ostoa varten kesäkuussa 1956. Puolustusministeriö oli halunnut mahdollisimman suppean ryhmän tähän tehtävään. He arvioivat Gnatin ohella Hawker Hunter F.4:n ja Dassault Mystere IV-A:n. Koelentoja tehtiin 2–3 lentoa per konetyyppi. Gnatin suurin ongelma oli sen keskeneräisyys, Suomen ollessa ”Mark one” -version ensimmäinen ostaja. Gnatin rakenteellinen yksinkertaisuus oli eräs sen valintaa puoltava tekijä, koska tarkoitus oli rakentaa ainakin 20 konetta Suomessa lisenssillä. Valmet alkoi heti neuvotella lisenssin ostosopimusta, joka solmittiin 17. lokakuuta 1956 jälkeen. Eduskunta ei seuraavana vuonna myöntänyt varoja ja lisenssivalmistus purkautui myös tästä syystä. Koneen ostosopimus oli niin heikko, että Gnatien huolto Suomessa vaikeutui vuosiksi eteenpäin.


title: Folland Gnat

text: Koneen hankintaa suunniteltaessa joukko evp-upseereita kävi lehdistössä voimakasta kampanjaa ostohanketta vastaan. Muun muassa pääministeri sai harhaanjohtavia tietoja ja vaati selvityksiä puolustusministeriöstä. Koneiden vastaanotosta ja teknisestä toteutumisesta huolehtineet Lauri Pekuri ja silloin insinöörimajuri Esa Laukkanen totesivat lausunnossaan tyypin täyttävän ehdot lievin varauksin.


title: Folland Gnat

text: Konetyyppi havaittiin palveluskäytössä ongelmalliseksi ja se vaati korjauksia. Lisenssivalmistusta Suomessa ei siis aloitettu, vaikka näin oli alun perin aiottu. Suomen ilmavoimat tilasi 12 Gnatia, joista 10 oli hävittäjäversioita (tunnukset GN-101..110) ja 2 valokuvaustiedusteluversiota (GN-112 ja GN-113), jotka toimitettiin Suomeen vuonna 1960. Gnatilla ylitettiin Suomessa ensimmäisen kerran äänennopeus 31.7.1958 Luonetjärvellä. Ohjaajana oli majuri Lauri Pekuri.


title: Folland Gnat

text: GN-102 tuhoutui 26. elokuuta 1958 teknisen vian vuoksi. Tästä syystä Gnat oli Suomessa lentokiellossa puoli vuotta. Onnettomuuden syyksi osoittautui hydraulisäiliö, johon ei ollut suunniteltu alipaineen tasausventtiiliä, joka olisi estänyt säiliöön muodostumasta alipainetta suurissa korkeuksissa. Mahdollinen säiliön ylipaine oli suunnittelussa otettu huomioon. Rasitus rikkoi lopulta säiliön estäen laskutelineen ulostulon muuten kuin varajärjestelmällä. Hydraulipaineen vajaus pysäytti korjausvakaajan ja finaalilla kone menetti korkeusohjauksensa. Ohjaaja siirtyi käsiohjaukseen, mutta kone törmäsi kiitotiehen 20 asteen liukukulmalla, kun se normaalisti oli kolme astetta. Kone oikeni, mutta lasku oli niin kova, että laskuteline murtui ja kone kääntyi selälleen ja alkoi palaa. Ohjaaja halvaantui loppuelämäkseen, 34 vuodeksi. Onnettomuus antoi lisäpontta vastustajille ja hankinta eteni lopulta pitkällisen kiistelyn jälkeen.


title: Folland Gnat

text: Tehdas toimitti onnettomuudessa tuhoutuneen tilalle uuden koneen tunnuksella GN-111. Kaikki koneet palvelivat Hämeen Lennoston HävLLv 11:ssä Tikkakoskella. Gnatteja vaivasi koko niiden käyttöiän koneen kehittämisen jääminen puolivalmiiksi, kun tekninen kehitys siirsi Yhdistyneen kuningaskunnan ilmavoimien ja valmistajan huomion kaksinkertaiseen äänennopeuteen yltäviin konetyyppeihin. Gnatin tekniset ongelmat saivat lehdistössä aikaan ankaraa arvostelua. Tekniset ongelmat sekä varaosien saannin merkittävä vaikeutuminen nopeuttivat merkittävästi kalustosta luopumista, vaikka kone sinällään osoittautui ominaisuuksiltaan ketteräksi ja suorituskykyiseksi koneeksi. Sen sijaan kaluston lentokuntoisena pitäminen oli teknilliselle henkilöstölle suuri haaste.


title: Folland Gnat

text: Koneet GN-108, -109 ja -111 tuhoutuivat eri onnettomuuksissa. Yksi lentäjä menehtyi. Viimeinen Gnat GN-101 poistettiin palveluskäytöstä 12. lokakuuta 1972 Hämeen lennoston muuttaessa Rovaniemelle ja siirtyessä uudempaan Draken-kalustoon.


title: Folland Gnat

text: Tyyppiä käytettiin mahdollisuuksiin nähden vähän pienten määrärahojen ja polttoainekiintiöiden sekä huolto- ja peruskorjausmäärärahojen vuoksi.


title: Folland Gnat

text: Koneen lempinimi Ilmavoimissa oli "Nutikka".Koska koneet tuotiin Suomeen 30. heinäkuuta 1958 – 26. syyskuuta 1960 välisenä aikana, niillä lennettiin 12–14 vuotta eli keskimäärin alle 60 tuntia vuodessa eli noin viisi tuntia kuukausittain per koneyksilö. Suurimman osan Gnatin käyttöajasta Suomen ilmapuolustus oli uskottavamman ja paremman suorituskyvyn omaavan taistelukoneen, MiG-21 F13 -yliäänihävittäjän, varassa.


title: Stephen Pearcy

text: Stephen Eric Pearcy (s. 3. heinäkuuta 1956) on yhdysvaltalainen rock-muusikko ja Ratt-yhtyeen vokalisti.


title: Stephen Pearcy

text: Nuoruudessaan Pearcy ei niinkään ollut kiinnostunut muusikon urasta, sillä hän haaveili urasta kiihdytysautojen parissa. Jouduttuaan pyöräilyonnettomuuteen ja sen myötä usean kuukauden sairaalahoitoon, hän innostui musiikista toipilasaikanaan, kun hänen ystävänsä toi Pearcylle kitaran lahjaksi. Hän on kuitenkin edelleen, ainakin jossain määrin, mukana kilpa-autotoiminnassa.


title: Stephen Pearcy

text: Pearcy perusti Mickey Ratt -nimisen yhtyeen San Diegossa vuonna 1976. Lukuisten miehistönvaihdosten jälkeen kokoonpano vakiintui vuonna 1982 ja nimensä Ratt-muotoon lyhentäneestä ja Los Angelesiin muuttaneesta yhtyeestä nousi kukoistavan glam metal -genren kärkinimiä 1980-luvun lopun ajaksi. Yhtyeen levyjä on myyty pelkästään Yhdysvalloissa noin 15 miljoonaa kappaletta.


title: Stephen Pearcy

text: Menestyksen laskettua 1990-luvun alussa yhtye hajosi vuoden 1992 alkupuolella Pearcyn erottua yhtyeestä. Vuonna 1993 Pearcy perusti yhtyeen nimeltään Arcade yhdessä rumpali Fred Couryn kanssa. Se julkaisi pari albumia vuosina 1993 ja 1994. Vuonna 1995 Pearcy levytti nimikkeellä Vicious Delite ja seuraavana vuonna hän perusti Vertex-nimisen industrial-vaikutteisen yhtyeen. Vuonna 1997 Ratt perustettiin kuitenkin uudelleen. Myös Stephen Pearcy kuului siihen, mutta jätti yhtyeen kuitenkin jälleen vuonna 2000. VH 1:n Behind the Music-ohjelmassa Pearcy totesi, ettei voinut olla yhtyeessä, jonka jäsenten kanssa hän ei tule toimeen.


title: Stephen Pearcy

text: 2000-luvulla Pearcy on julkaissut muutaman soololevyn Top Fuel Records-yhtiönsä kautta. Viimeisin, "Smash", julkaistiin vuonna 2017. Hän palasi jälleen Ratt-yhtyeeseen vuonna 2006, jättäen sen kuitenkin jälleen vuonna 2014. 2010-luvulla yhtye onkin tullut tunnetuksi lähinnä oikeusjutuistaan ja nimen käyttöoikeuksiin liittyneistä riidoista. Tällä hetkellä (2018) Pearcy vaikuttaa jälleen Ratt-yhtyeessä.


title: Stephen Pearcy

text: Stephen Pearcy julkaisi elämäkertansa "Sex, Drugs, Ratt & Roll: My Life in Rock" vuonna 2013. Siinä hän kertoo avoimesti muun muassa lukuisista naisseikkailuistaan sekä päihdeongelmistaan. Pearcy on ollut vuodesta 1999 naimisissa Melissa Pearcyn (o.s. Reigel) kanssa ja heillä on Jewel-niminen aikuinen tytär.


title: Dnepr (raketti)

text: Dnepr on ukrainalainen kantoraketti. Se perustuu neuvostoliittolaiseen mannertenväliseen RS-20K-ohjukseen (josta käytetään toisinaan mediassa venäjän kielen näköistä PC-20-nimitystäkin; ohjuskäytössä raketin koodi oli esimerkiksi R-36M Vojevoda).


title: Dnepr (raketti)

text: Dnepr perustuu SS-18 ohjukseen. SS-18-ohjuksen koelaukaisut alkoivat 23. maaliskuuta 1986. Ohjuksia laukaistiin 36 kappaletta. Kuusi koelaukaisua epäonnistui. Ohjuksen NATO-tunnus oli SS-18 Satan. Tuota ohjusta on sanottu Neuvostoliiton vastineeksi Yhdysvaltain Tähtien sota (Strategic Defense Initiative) -avaruusasehankkeelle. Se voi selittää voimallisen NATO-koodinimen.


title: Dnepr (raketti)

text: Ohjusten suunnittelija oli ukrainalainen Južnoje ja valmistaja ukrainalainen Južmaš. Ukrainalainen JSC "Hartron" (aiemmin NPO "Electropribor") suunnitteli uuden ohjausjärjestelmän.


title: Dnepr (raketti)

text: Ohjuksesta kehitettyä Dnepr-1-kantorakettia käytettiin ensi kerran 21. huhtikuuta 1999, jolloin se laukaisi englantilaisen SSTL Company-yhtiön mikrosatelliitin. Kantorakettia markkinoiva "Kosmotras International Space Company"-yhtiö omistaa 150 SS-18-ohjusta (R-36M2), jotka voidaan muuttaa Dnepr-kantoraketeiksi. Ne piti START-2 -aserajoitussopimuksen mukaan romuttaa vuoteen 2007 mennessä. Vuonna 1999 kehitti yhtiö Dnepr-M-kantorakettiversion alkuperäisestä Dnepr-1-kantoraketista.


title: Dnepr (raketti)

text: Dnepr-kantorakettien laukaisut tehdään yleensä siiloista Baikonurin kosmodromilta Kazakstanissa, vuodesta 2006 myös Dombarovskin laukaisukeskuksesta Etelä-Venäjällä. Satelliittien rata on yleensä 650 km korkea ympyrärata, jonka inklinaatio 65 astetta vastaa Baikonurin leveysastetta.


title: Dnepr (raketti)

text: Dnepr-kantoraketin kaikki laukaisut (Baikonurista ellei toisin mainita):


title: Dnepr (raketti)

text: Ohjuksen luotettavuus oli tuotannon alkuvaiheessa 84 %. Kantoraketin luotettavuus oli vuonna 2006 noin 86 %, joka - vaikkakin on kaukana Delta II:n ja Sojuzin yli 98 %:n luotettevuudesta - on riittävä näin huokealle kantoraketille, jolla laukaistaan pieniä satelliitteja. Esimerkiksi yliopistosatelliittien valmistajille kukin menetys on kuitenkin suuri, koska se voi merkitä jopa 100 % kansallisesta tai ainakin kyseessä olevan tutkimuslaitoksen satelliittiohjelmasta. Vuoteen 2007 mennessä Dnepr-kantoraketin kahdeksasta laukaisusta seitsemän on onnistunut. Vuoden 2006 viimeinen laukaisu epäonnistui, joka merkitsee muun muassa raketin luotettavuuden uutta analyysiä. Vuosien 2007-2011 laukaisut ovat onnistuneita, mikä kertoo lastentautien lopusta.


title: Arcade (yhtye)

text: Arcade on yhdysvaltalainen heavy metal -yhtye, jonka laulaja Stephen Pearcy perusti vuonna 1992 – vuosi sen jälkeen, kun hänen edellinen yhtyeensä Ratt oli hajonnut. Arcaden ensimmäinen levy "Arcade" julkaistiin vuonna 1993. Toinen levy "A/2" ilmestyi vuonna 1994. Vielä vuonna 2001 Arcadelta ilmestyi uusi levy, "A/3".


title: Verteksi

text:
Matematiikassa verteksi tarkoittaa solmua. Esimerkiksi graafi määritellään usein matemaattisesti lyhykäisyydessään
karteesisena tulona


Verteksi


title: Verteksi

text: so. formula_2 on joukko, joka koostuu solmuista ("vertices") ja kaarista ("edges")


title: Rough Cutt

text: Rough Cutt on yhdysvaltalainen heavy metal -yhtye. Sen perusti kolme Ratt-yhtyeestä eronnutta jäsentä vuonna 1981. Rough Cuttilta on ilmestynyt kolme levyä vuosina 1985, 1986 ja 1996.


title: Tsyklon

text: Cyclon tai Tsyklon tai Tsiklon (pyörremyrsky), Tsyklon 2 ja Tsyklon 3 ovat Neuvostoliiton ja Venäjän käyttämiä kantoraketteja, jotka valmistettiin Ukrainan neuvostotasavallassa vuosina 1967-1991 ja sen jälkeen Ukrainassa. Venäjä lopetti Tsyklon 2:n käytön vuonna 2006 ja Tsyklon 3:n käytön vuonna 2009. Ukrainan avaruusjärjestö vei Tsyklon-kantoraketin kaupallisille markkinoille 2000-luvulla. Raketin Tsyklon 4-versiota kehittää ukrainalainen Južnoje-tehdas.


title: Tsyklon

text: Raketin suunnittelu aloitettiin vuonna 1967 sotilaallisten satelliittien kantoraketiksi. Tuolloin Neuvostoliitto pyrki vähentämään kantorakettien valikoimaansa kymmenestä eri raketista vain kolmeen rakettiin. Kantoraketin alimmat kaksi rakettivaihetta perustuivat mannertenväliseen 8K68-ohjukseen (NATO:n koodi SS-9 Mod 2), joihin lisättiin S5M-moottori kolmanneksi rakettivaiheeksi.


title: Tsyklon

text: Kaikkiaan 122 Tsyklon-kantorakettia laukaistiin, ensimmäinen 24. kesäkuuta  1977 ja viimeisin 24. joulukuuta 2004. Raketti oli kohtuullisen luotettava - 93% laukaisuista onnistui.


title: Tsyklon

text: Vuoden 2007 alussa Venäjän avaruusvoimat ilmoittivat luopuvansa kokonaan ukrainalaisten Tsyklon-kantorakettien käytöstä.


Tsyklon


title: Tsyklon

text:
Vaihe 1: 1 x Tsyklon 3-1
Vaihe 2: 1 x Tsyklon 3-2
Vaihe 3: 1 x Tsyklon 3-3


title: Thy Serpent

text: Thy Serpent on suomalainen dark metal -yhtye. Sen perusti Sami Tenetz Espoossa vuonna 1992. Tenetz aloitti Thy Serpentin yhden miehen orkesterina ja julkaisi kaksi demoa. Thy Serpent tuli tunnetuksi vuonna 1996, kun se julkaisi debyyttialbuminsa "Forests of Witcheryn". Yhtyeen toinen kokopitkä, vuoden 1997 "Lords of Twilight", viivähti pari viikkoa Suomen virallisen listan sijalla 38. Se on saavuttanut jonkin verran myös kansainvälistä suosiota.


title: Thy Serpent

text: EP:t


title: Dnepr

text: Dnepr (, , ) on noin 2 290 kilometrin pituinen joki Itä-Euroopassa. Dnepr saa alkunsa Länsi-Venäjän Valdain ylängöltä, ja se virtaa Valko-Venäjän ja Ukrainan läpi laskeakseen Mustaanmereen. Se on Euroopan neljänneksi pisin joki; pidempiä ovat vain Volga, Tonava ja Ural.


title: Dnepr

text: Nykyinen Dnepr on valjastettu vesivoiman tuotantoon ja sitä luonnehtii valtavien patoaltaiden sarja. Joen alajuoksulta 1 670 kilometriä on purjehdyskelpoista; 18 metriä leveät ja 270 metriä pitkät alukset voivat nousta Kiovaan asti. Aiemmin alajuoksulla Dnipron eteläpuolella oli lukuisia koskia, joiden takia jokiosuus oli kulkukelvoton.


title: Dnepr

text: Dneprin sivujoista rakennettiin kanavayhteyksiä Itämereen laskeviin Väinäjokeen, Niemeniin ja Veikselin Bugiin jo 1700–1800-luvuilla. Dnepr–Bug-kanavayhteyden sulkujen pituutta ollaan viimeisimmän kunnostushankkeen myötä kasvattamassa 89 metristä 120 metriin, mutta vesireitti ei vielä jatku navigoitavana Brestiä pidemmälle eli Puolan puoleiselle Bug-joelle.


title: Dnepr

text: Dneprin pääjuoksun varrella olevista kaupungeista merkittävimpiä ovat


title: Dnepr

text: Dneprin tärkeimpiä oikean- (o) ja vasemmanpuoleisia (v) sivujokia latvalta lukien ovat Drut’ (o), Berezina (o), Sož (v), Pripet (o), Irpin (o), Desna (v), Ros (o), Sula (v), Vorskla (v), Samara (v), Konka (o), Bazavluk (o) ja Inhulets (o).


title: Dnepr

text: Dneprin vesivoimalaitospatojen kaskadi ja niiden patoamien tekojärvien sarja kattaa lähes koko Ukrainan jokiosuuden ja ulottuu Pripetin suulta alas Kah’ovkaan. Sen rakentaminen muutti jokiuoman luonteen täydellisesti; alkuperäisestä jokiuomasta on jäljellä vain lyhyitä katkelmia: Pripetin suun yläpuolella, Kiovan yläpuolella sekä Kanivin, Kamjansken ja Kah’ovkan alapuolella.


title: Dnepr

text: Vesivoimalaitokset tuottavat noin 10 prosenttia Ukrainan sähkövoimasta. Suurin niistä on Zaporižžjassa Dneprin tekojärven patoon liittyvä DniproHES, joka valmistuessaan vuonna 1932 oli Euroopan suurin.


title: Jacques Tati

text:
Jacques Tati (9. lokakuuta 1907 – 5. marraskuuta 1982) oli ranskalainen elokuvaohjaaja ja komedianäyttelijä. Häntä pidetään yhtenä eurooppalaisen elokuvan suurimmista koomikoista.
Tati aloitti show-esiintyjän uransa lavakoomikkona, esiintyen aluksi ristimänimensä Jacques Tatischeff alla. Hänen isänsä oli venäläinen ja äiti hollantilainen. Maanisena tarkkailijana ja taitavana miimikkona tunnettu Tati kehitti itselleen ohjelmanumeron, jossa hän parodioi tarkasti muun muassa tenniksen pelaajan ja kalastajan eleitä. Tati sai valtavan suosion lavaesiintyjänä, mutta alkoi kiinnostua enemmän elokuvista. Tati pääsi ohjaamaan ensimmäistä lyhytelokuvaansa piipahdettuaan muutamassa näyttelemässä. Tatin toinen lyhytelokuva "Kirjeenkantajan koulu" ("L'école des facteurs", 1947) laajeni sittemmin kokoillan elokuvaksi "Lystikäs kirjeenkantaja" ("Jour de fête", 1949), joka sai valtavan suosion Ranskassa.


title: Jacques Tati

text: Jo "Lystikkäässä kirjeenkantajassa" nähtiin Tatin elokuvien tunnuspiirteet: vaikka kyseessä onkin äänielokuva, dialogin äänentaso on olemattoman alhaalla eikä sillä ole juurikaan merkitystä juonen kannalta. Ääniefektit puolestaan kuuluvat selvästi. Puhumisen puutetta kompensoi Tatin kyky luoda puhtaasti fyysistä komediaa. Jacques Tatia onkin tämän johdosta pidetty Charlie Chaplinin komiikan perillisenä, ja koska Tatin elokuvien yhdistävä teema on modernien vitsauksien kritisoiminen, niistä vedetään usein linkkejä Chaplinin elokuvaan "Nykyaika" ("Modern Times", 1936).


title: Jacques Tati

text: Seuraavaa pitkää elokuvaansa "Riemuloma Rivieralla" ("Les vacances de M. Hulot", 1953) varten Tati loi legendaarisen hahmonsa Monsieur Hulot'n. Loire-Atlantiqueen sijoittuvassa elokuvassa Hulot on hyväntahtoinen ja avulias mutta kömpelö miekkonen, jonka tunnusmerkkejä ovat lättänä huopahattu, piippu ja puhumattomuus. Hänen läsnäolonsa saa tavallisesti aikaan katastrofeja. Myös "Riemuloma Rivieralla" oli valtava menestys Ranskassa, ja sitä seurannut "Enoni on toista maata" ("Mon oncle", 1958) toi Tatille Oscarin parhaasta ulkomaisesta elokuvasta.


title: Jacques Tati

text: Tatin kantavia teemoja ovat toisaalta ranskalaisen keskiluokan ironinen kuvaaminen, toisaalta kritiikki modernismia kohtaan ja perinteisen elämäntyylin nostalginen puolustaminen. Hänen huumorinsa nousee modernin, näennäisen tehokkaan elämäntavan aiheuttamista ongelmista. "Lystikkäässä kirjeenkantajassa" ranskalainen maaseutu on yhä rikkumattomasti ranskalaista ja kiireetöntä. Paikallinen postiljooni François (Tati) näkee uutisfilmin amerikkalaisten postinkantajien tehokkuudesta ja yrittää tehostaa toimintaansa, mutta joutuu erilaisten katastrofien jälkeen palaamaan takaisin perinteiseen tyyliinsä.


title: Jacques Tati

text: Elokuvan Enoni on toista maata maailma on jo kaksijakoinen. Monsieur Hulot’n ylempää keskiluokkaa edustava sukulaisperhe on hankkinut itselleen huippumodernin talon kaikkine nykyajan mukavuuksineen, mutta heidän rahan ja tavaran ympärillä pyörivä kliininen elämänsä ei ole onnellista. Perheenisä ajaa poikansa aamulla kouluun pitkin ruuhkaista moottoritietä, jolla ajaa satoja täysin samanlaisia autoja. Pojan koulu ja isän tehdas ovat täysin samanlaisia laatikkomaisia rakennuksia, joiden käyttötarkoitus selviää vain seinässä olevasta kyltistä. Vastapoolina toimii työtön Hulot, joka elää vaatimattomassa mutta kodikkaassa asunnossaan vanhan rehevän kaupunkikulttuurin ympäröimänä. Hänen elinpiiriään kuitenkin jatkuvasti nakerretaan modernin tieltä.


title: Jacques Tati

text: Suosion myötä Tati sai entistä enemmän resursseja elokuviinsa, ja käyttikin niitä runsain mitoin seuraavan elokuvansa "Playtimen" (1967) tekemiseen. Tati rakennutti elokuvaansa varten kokonaisen kulissikaupungin, käytti kallista 70-millistä filmiä perinteisen 35-millisen sijaan ja kuvasi lukemattomia ottoja. Jo pelkästään ääniraitaa työstettiin vuosi. "Playtimessa" modernismi on voittanut lopullisesti perinteisen elämäntavan, se on purevan satiirinen katsaus moderniin kaupunkilaiselämään, jossa ihmiset elävät sisällötöntä ja kliinistä elämää lasisten pilvenpiirtäjien ja amerikkalaisen kulutuskrääsän keskellä. Vaikka "Playtime" onkin nykyään filmihullujen lemmikki, oli se aikanaan valtava kaupallinen katastrofi. Kolme tuntia pitkä, käytännöllisesti katsoen juoneton elokuva ei tavoittanut yleisöään, joten Tati joutui myymään talonsa ja työskentelemään pikkurooleissa sekä ohjaamaan tv-mainoksia seuraavat vuodet maksaakseen velkansa.


title: Jacques Tati

text: "Playtimen" jälkeen Tati ehti ohjata vain yhden teatterielokuvan, "Trafic – liikenne" ("Trafic", 1971). Traficissa Tati käsittelee edelleen modernistuvaa yhteiskuntaa, nyt lähinnä henkilöautoilun kautta. Väitetään, että elokuvan tuottajat halusivat Playtimen taloudellisen katastrofin jälkeen elokuvan, jossa oli selkeä juoni. Elokuvassa M. Hulot on retkeilyautoja valmistavan yrityksen Altra Motorsin suunnittelija, joka on matkalla viemässä malliautoa Pariisista Amsterdamin autonäyttelyyn. Elokuvaa voidaan pitää eräänlaisena "road movien" alkuasteena.


title: Jacques Tati

text: Viimeiseksi lyhytelokuvaksi jäi jalkapallodokumentti Forza Bastia (1978–2002), jonka hänen tyttärensä Sophie leikkasi Korsikan elokuva-arkistosta löytyneiden materiaalien perusteella.


title: Jacques Tati

text: 1980-luvun alussa Tati suunnitteli vielä elokuvaa nimeltä ”Confusion”, jonka pääosiin hän kaavaili Sparks-rockyhtyeestä tunnettuja veljeksiä Ron ja Russell Mael. Hanke kuitenkin kaatui Tatin terveys- ja rahaongelmiin.


title: Calisota

text: Calisota on Disneyn Aku Ankka -sarjakuvissa esiintyvä kuvitteellinen Yhdysvaltojen osavaltio, jossa Ankkalinna sijaitsee. Osavaltion keksi Carl Barks.


title: Calisota

text: Calisota mainitaan Barksin tarinoissa vain kerran, Aku Ankka -seikkailussa "Punainen postimerkki" vuodelta 1952. Osavaltion nimi on yhdistelmä Kaliforniasta ja Minnesotasta. Barksin mukaan Ankkalinna sijaitsee periaatteessa Burbankin lähistöllä Etelä-Kaliforniassa, missä Disneyn päästudiot sijaitsivat. Käytännössä mielikuvituskaupunki siirtyy kuitenkin tarinan tarpeiden mukaan erilaisiin ympäristöihin: ”Siellä oli autiomaa, järvi, meri, lunta, trooppisia myrskyjä, mitä vain tarvittiin. Minulle olisi tullut suuria vaikeuksia, jos olisin joutunut pitämään kaupungin Etelä-Kaliforniassa”, Barks kirjoitti ihailijalleen vuonna 1978.


title: Calisota

text: Hivenen Barksista poiketen Don Rosa sijoitti tarinoissaan Calisotan Pohjois-Kalifornian sijalle. "Roope Ankan elämä ja teot" -sarjakuvaeepoksessa nähdään kartta, jonka mukaan Calisota käsittää todellisen Kalifornian osavaltion pohjoisosan noin Sacramenton korkeudelta ylöspäin. Täten Calisotan naapuriosavaltioita olisivat pohjoisessa Oregon, idässä Nevada ja etelässä Kalifornia.


title: Calisota

text: Calisotan maantieteellisiä piirteitä ovat ainakin Ankkalinnan halki virtaava Ankkajoki () ja kaupungin lähistöllä sijaitseva Peikonhammas-vuori (). Ankkalinnan naapurikaupunkina mainitaan useimmin Hanhivaara.


title: Cliff Burton

text: Clifford Lee Burton () oli yhdysvaltalaisessa thrash metal -yhtye Metallicassa soittanut basisti. Cliff Burton ehti tehdä Metallican kanssa kolme studioalbumia ennen kuolemaansa vuonna 1986.


title: Cliff Burton

text: Burton tunnettiin basistina melodisesta soittotyylistä, jossa korostuivat runsas särön ja efektien käyttö. Omien sanojensakin mukaan hän koki roolinsa Metallicassa ”soolobasistiksi”, joka ei pelkästään halunnut luoda kappaleiden rytmipohjia rumpujen tukena. Burtonin taidot säveltäjänä ja sovittajana vaikuttivat huomattavasti Metallican musiikkityyliin ja samalla koko thrash metalin syntyyn.


title: Cliff Burton

text: Cliff Burton liittyi Metallicaan 1982 ja soitti sen esikoisalbumilla "Kill ’Em All", jonka materiaali ”(Anesthesia) Pulling Teeth” -kappaletta lukuun ottamatta oli tosin kirjoitettu lähes valmiiksi ennen Burtonin liittymistä yhtyeeseen. Hänen soittotaitonsa kuuluivat selkeämmin Metallican toisella albumilla "Ride the Lightning", etenkin instrumentaalikappaleessa ”The Call of Ktulu”. Burtonin viimeiseksi jäänyt albumi Metallican kanssa oli kriitikkojen kehuma "Master of Puppets", jonka myynti on tähän mennessä ylittänyt Yhdysvalloissa kuusinkertaisen platinarajan ja joka sittemmin on tasaisesti sijoittunut eri äänestyksissä parhaiden metallimusiikkialbumien joukkoon.


title: Cliff Burton

text: Cliff Burton kuoli liikenneonnettomuudessa vuonna 1986 kesken Metallican Euroopan-kiertueen. Yhtyeen kiertuebussi pyörähti ympäri huonolla tiellä kurjassa säässä. Burton putosi bussin ikkunasta ulos, ja ajoneuvo kaatui hänen päälleen.


title: Cliff Burton

text: Clifford Lee Burton syntyi 10. helmikuuta 1962 Castro Valleyssa San Franciscon lähellä Kaliforniassa hippivanhempiensa Ray ja Jan Burtonin perheeseen. Burtonit asuivat San Franciscon lähellä Castro Valleyssa. Burtonilla oli kaksi vanhempaa sisarusta, sisar Connie ja kolme vuotta vanhempi veli Scott, joka oli vasta 16-vuotias kuollessaan aivoverenvuotoon toukokuussa 1975.


title: Cliff Burton

text: Sisaruksista Cliff oli vilkas lapsi, joka luki runsaasti kirjoja. Hän pelasi lapsena nappulaliigassa baseballia, ja teini-ikäisenä hän harrasti Kalifornian maisemissa ystäviensä kanssa kalastusta ja metsästystä. Koulujen loma-aikoina Burton rahoitti harrastuksiaan työskentelemällä osa-aikaisena apulaisena työkonevuokraamossa.


title: Cliff Burton

text: Burton vietti paljon aikaa kavereidensa kanssa Castro Valleyssa sijaitsevalla Maxwell Ranchilla. Hän saattoi linnoittautua päiviksi ystäviensä Jim Martinin ja Dave Donaton kanssa syrjäiseen mökkiin, jossa he pelasivat Dungeons & Dragonsia, söivät, joivat olutta, ammuskelivat aseilla ja jammailivat soittimillaan. He myös nauhoittivat tuotoksiaan pieninä otoksina C-kaseteille ja koostivat niistä muun muassa 12-minuuttisen kappaleen.


title: Cliff Burton

text:
Cliff Burton oli jo pienenä kiinnostunut musiikista. Hän oli opiskellut musiikin teoriaa alaluokilla koulussa ja ottanut pianotunteja kuusivuotiaasta. Teini-ikäisenä Burtonin kiinnostuksen kohde vaihtui klassisesta musiikista jazziin ja lopulta heavy metaliin. Hän alkoi soittaa bassokitaraa 13-vuotiaana veljensä kuoleman jälkeen. Cliff Burtonin äiti Jan on haastattelussa kertonut poikansa musiikinopiskelun alkamisesta:
Vaikka Burtonin elämä lapsena ja nuorena oli helppoa, hän oli kunnianhimoinen. Burton harjoitteli vapaa-aikanaan paljon ja oli hankkinut hyvät perustiedot musiikin teoriasta jo koulussa. Hän otti bassotunteja yhtäjaksoisesti syyskuusta 1978 tammikuuhun 1980. Hän harjoitteli bassonsoittoa paljon, usein jopa kuusi tuntia päivässä.


title: Cliff Burton

text:
Musiikin ja bassonsoiton maailma avautui Burtonille lopullisesti, kun hän valmistui Castro Valleyn high schoolista vuonna 1980 ja siirtyi jatkamaan musiikinopiskelua Chabot Junior Collegeen. Yksi hänen opiskelutovereistaan oli Jim Martin, joka tuli myöhemmin tunnetuksi Faith No Moren kitaristina. Musiikkikoulussa Burton sai opetusta taitavalta jazzbasistilta, joka opetti nuottienlukua ja perehdytti hänet myös klassiseen musiikkiin, Beethoveniin sekä barokkimusiikkiiin ja erityisesti Bachiin. Pian Burtonin soittotaito oli sellaisella tasolla, että opiskelu koulussa ei ollut enää tarpeen. Burtonin äiti kuvaili myöhemmin poikansa kehittymistä soittajana:
Cliff Burton yhdisti musiikillisen lahjakkuutensa kovaan työhön. Hän harjoitteli päivittäin neljästä kuuteen tuntia vielä senkin jälkeen, kun oli liittynyt Metallicaan. Säännöllinen elämänrytmi oli rakennettu musiikin ympärille. Burton valvoi myöhään yöhön, nukkui aamuisin pitkään ja ryhtyi herättyään heti harjoittelemaan bassollaan. Hän oli musiikkiharrastuksessaan määrätietoinen, ja vapaa-aikoina hän joko harjoitteli, luki tai kuunteli omaa musiikkiaan. Juhlimiseen taipuvaisiin Metallica-tovereihin verrattuna Burton oli harjoittelussaan säntillinen ja usein ensimmäisenä paikalla yhtyeen harjoitustiloissa El Cerritossa San Franciscon laitamilla.


title: Cliff Burton

text: Omista kyvyistään ja mahdollisuuksistaan varma vähän yli kaksikymppinen Cliff Burton teki sopimuksen vanhempiensa kanssa: hän päätti ryhtyä ansaitsemaan elantonsa täyspäiväisenä muusikkona. Vanhempien luona asumisen, ruoan ja ylläpidon ehtona oli, että jos Burton ei neljässä vuodessa kykenisi elättämään itseään musiikilla, hänen olisi hankittava työpaikka ja unohdettava haaveilu muusikon ammatista. Kului kaksi vuotta ja Burton lunasti vanhemmilleen antamansa lupauksen.


title: Cliff Burton

text: Cliff Burton perusti ystäviensä Jim Martinin ja Dave Donaton kanssa yhden ensimmäisistä yhtyeistään nimeltä Agents of Misfortune. Yhtye osallistui vaatimattomalla menestyksellä paikalliseen ”Battle of the Bands”-kykyjenetsintäkilpailuun. Agents of Misfortunen karsintakilpailun esitys oli psykedeelisen rockin ja varhaisen heavy metalin rajamailla häilyvä kymmenminuuttinen jammailu tai useamman tuntemattoman kappaleen potpuri, jonka aikana Martin muun muassa soitti kitaraansa jousella ja Burton esitteli bassonsa efektiarsenaalia. Tapahtumasta tehty videotallenne on kuitenkin Burtonin soittotyylin varhaisinta kuva- ja äänimateriaalia. Video näyttää myös Burtonin soittavan bassolla sointukulkuja, jotka myöhemmin päätyivät Metallican kappaleisiin. Erityisesti esityksen väliosassa on merkkejä kappaleen ”(Anesthesia) Pulling Teeth” riffeistä, ja aivan lopussa kuuluu kappaleen ”For Whom the Bell Tolls” kuuluisa intro.


title: Cliff Burton

text: Kuusitoistavuotiaiden Martinin ja Burtonin seuraava yhtye oli nimeltään EZ Street, jonka rumpaleina olivat myöhemmin Faith No Moren ja Ozzy Osbournen yhtyeissä soittanut Mike Bordin ja Dave Donato. EZ Street soitti vain paikallisissa nuorten juhlissa ja kirkon järjestämissä iltamissa.


title: Cliff Burton

text: Jim Martinin, Dave Donaton ja Cliff Burtonin yhteistyö musiikin parissa päättyi, kun Burton liittyi Trauma-yhtyeeseen vuonna 1982. Trauma esiintyi pienissä klubeissa San Franciscon alueella ja vain lämmitteli nimekkäämpiä pääesiintyjiä. Muun muassa uuden aallon brittimetallin aallonharjalla menestynyt Saxon esiintyi Keystone-klubilla 30. maaliskuuta 1982, ja Trauma oli kiinnitetty illan lämmittelijäksi. Samana iltana Trauman jälkeen ja ennen Saxonia piti esiintyä myös Mötley Crüen, mutta yhtye peruutti konserttinsa. Trauman ja Metallican alkuvaiheissa oli enemmänkin yhtymäkohtia. Vain kolme päivää aiemmin, 27. maaliskuuta 1982, aloitteleva thrash metal -yhtye Metallica oli esiintynyt kömpelösti vasta toisessa virallisessa konsertissaan. Kuuluisassa Whisky a Go Go -yökerhossa pääesiintyjänä oli myös Saxon.


title: Cliff Burton

text: Tavallista hard rockia soittanut Trauma ei ollut koskaan suuri menestys, mutta San Franciscon Bay Arealla metallimusiikin ja erityisesti thrash metalin nousua edesauttanut Metal Blade Recordsin perustaja Brian Slagel kiinnostui yhtyeestä. Trauman kappale ”Such a Shame” ilmestyi Slagelin tuottamalla "Metal Massacre 2" -kokoelmalla. Kappale jäi Cliff Burtonin ainoaksi Trauma-levytykseksi. Juuri Slagel suositteli Lars Ulrichille ja James Hetfieldille Trauman konserttia, jossa he ensi kertaa näkivät Cliff Burtonin soittavan.


title: Cliff Burton

text:
Vuonna 1982 Trauma matkusti Los Angelesiin esiintymään Whisky a Go Go -yökerhossa. Paikalla olivat myös edellisvuonna perustetun Metallican jäsenet James Hetfield, Ron McGovney ja Lars Ulrich. Kuultuaan Trauman soittoa ja erityisesti vakionumeroksi muodostunutta Burtonin bassosooloa Hetfield ja Ulrich olivat ällistyneitä. Tuolloin he vielä luulivat, että soitto tuli kitarasta. Ulrich ja Hetfield löysivät tiensä lavan eteen Burtonin luokse ja huomasivat Burtonin soittaneen kitaran sijasta bassoa ja vatkaavan mielipuolisesti päätään. Hetfield kommentoi myöhemmin ensivaikutelmaansa "Aardshock"-lehdelle:
Metallica jatkoi loppuvuoden 1982 konsertoimista kokoonpanossa Hetfield, Ulrich, Mustaine ja McGovney, mutta Ulrich ja Hetfield yrittivät samalla koko ajan suostutella Burtonia liittymään Metallicaan Ron McGovneyn tilalle. McGovney alkoi pikku hiljaa saada tarpeekseen muiden soittajien alkoholin ja juhlimisen täyttämästä kiertue-elämästä ja etenkin sen järjestämisestä ja rahoittamisesta. Torstaina 29. marraskuuta 1982 järjestetty konsertti oli Metallican historiassa monessakin mielessä merkittävä. Ensinnäkin Metallican lämmittelijänä oli Exodus, jonka perustajajäsen Kirk Hammett liittyi Metallican uudeksi soolokitaristiksi keväällä 1983. Toisekseen Metallica äänitti samana iltana livedemon "Live Metal Up Your Ass", jolla oli suuri merkitys yhtyeen ensimmäisen levytyssopimuksen saamisessa. Lisäksi esiintyminen jäi Ron McGovneyn toiseksi viimeiseksi Metallican jäsenenä. Päivää myöhemmin San Franciscossa Mabuhay Gardensissa järjestetyn konsertin jälkeen basistin mitta tuli täyteen jatkuvan juoppokuskina olemisen ja etenkin Dave Mustainen räjähdysherkän luonteen ja tempausten takia.


title: Cliff Burton

text:
Tällä välin Trauma oli Cliff Burtonin mielestä alkanut muuttua turhan kaupalliseksi, ja lopulta hän suostui liittymään Metallicaan. Myöhemmin Metallicalle läheisen toimittajan Harald Oimoenin tekemässä haastattelussa Burton kommentoi omintakeiseen tyyliin tapahtunutta lähtöään Traumasta:
Muutto Los Angelesiin ei ollut Burtonin mielestä hyvä ajatus, joten hän sanoi suostuvansa vain, jos Metallica siirtyisi San Franciscon alueelle. Koska Hetfield ja Ulrich halusivat välttämättä saada Burtonin yhtyeensä jäseneksi, he taipuivat tulevan basistin tahtoon. Cliff Burton harjoitteli ensimmäisen kerran Metallican kanssa 28. joulukuuta 1982 San Franciscossa äänittäjä Mark Witakerin yhdistetyksi studioksi ja harjoitustilaksi muutetussa autotallissa, ja kolmen kuukauden kuluttua 5. maaliskuuta 1983 hän nousi Metallican uutena basistina konserttilavalle Stone-rockklubilla San Franciscossa. Konsertissa esitettiin "No Life 'Til Leather" -demon kappaleiden lisäksi ensimmäistä kertaa Burtonin noin viisiminuuttinen bassosoolo, kappaleet ”Whiplash”, Blitzkrieg-cover ”Blitzkrieg” sekä Diamond Head -coverit ”The Prince” ja ”Am I Evil?”.


title: Cliff Burton

text: Metallican ensimmäinen äänitys Burtonin kanssa oli alkuvuodesta 1983 tehty nimetön demonauha, joka myöhemmin tuli tunnetuksi nimellä "Megaforce". Megaforce Recordsin omistaja Jon "Johnny Z" Zazula oli New Jerseyssä kuullut Metallican edellisen demonauhan "No Life 'Til Leather" ja piti siitä. "Megaforce"-demon ansiosta Metallicalle tarjoutui tilaisuus tehdä esikoisalbumi, mutta se vaati yhtyeen tilapäistä muuttoa New Jerseyhyn. Yhtye pakkasi toukokuussa 1983 soittimensa ja tavaransa autoon ja ajoi halki Yhdysvaltojen allekirjoittamaan levytyssopimusta Zazulan pienen levy-yhtiön kanssa. Zazula ja hänen vaimonsa Marsha majoittivat Metallican jäsenet tilapäisesti ja järjestivät vaivoin yhtyeelle studioaikaa osamaksusopimusta vastaan Pyramid-studiolta New Yorkin Rochesterista.


title: Cliff Burton

text: Metallica äänitti tiukalla aikataululla jo vuoden ajan harjoittelemansa ja konserteissa soittamansa materiaalin. Kahdeksassa viikossa nauhoitettu ja miksattu albumi työstettiin pääasiassa soittamalla kappaleet studiossa livenä nauhalle ilman merkittäviä soitinten jälkiäänityksiä. Esimerkiksi Burtonin bassokitara kytkettiin suoraan miksauskonsoliin mikrofoniliitäntään, bassoraita taltioitiin ja lopulta sekaan miksattiin studiotilassa olevan bassokaiuttimen tuottama ääni.


title: Cliff Burton

text: Vaikka esikoisalbumin nauhoitukset etenivät sujuvasti, albumin nimi ei syntynyt ongelmitta. Megaforcen käyttämä jakeluyhtiö ei ollut kovin mielissään ehdotetusta nimestä "Metal Up Your Ass" () eikä suunnitellusta kansikuvasta, jossa wc-pöntöstä nousee tikaria pitelevä käsi. Nauhoitusten tauolla Cliff Burton ehdotti tilanteeseen ja jakelijoihin hieman turhautuneena ratkaisua: ”Kill ’em all.” ()


title: Cliff Burton

text: Heinäkuussa 1983 julkaistu Metallican esikoisalbumi "Kill ’Em All" sisältää Cliff Burtonin kuuluisan nelisen minuuttia kestävän bassosoolon ”(Anesthesia) Pulling Teeth”. Vaikka soolossa korostuvat erityisesti loppuosan säröefekti, sen suurin musiikillinen ansio on nopean soiton sijaan maltillinen klassinen kolmisointurakenne, jossa Burton täyttää sointujen välejä venytetyllä wah-wah-efektillä.


title: Cliff Burton

text: Basistin panos albumilla ei kuitenkaan jäänyt tähän. Vaikka kappaleet olivat lähes valmiita yhtyeen mennessä studioon, Burton muutti alkuperäisiä Ron McGovneyn bassosovituksia muun muassa kappaleissa ”Jump In the Fire” ja ”Phantom Lord” samaan tapaan, kuin Kirk Hammett muutti Dave Mustainen aikaisia sooloja sekä niiden ajoituksia. Demoversion ”Mechanix” muuttui aivan toiseksi kappaleeksi, kun Burton päätti soittaa ”Four Horsemenin” junnaavan peruskitarariffin päälle säröttömästi yläkielillä kokonaan uuden klassisen kuvion. ”Four Horsemenissa” ei ole perinteisen rockkappaleen toistuvia teemoja eikä ”säe-kertosäe-säe-kertosäe”-rakennetta, vaan siinä on useita väliosia, Burtonin näppäilyt sekä Hammettin uusima soolo-osa. ”Four Horsemen” on myös yksi harvoista Metallica-kappaleista, jonka eräässä väliosassa kuuluu Cliff Burtonin taustalaulu.


title: Cliff Burton

text: Metallican toinen albumi "Ride the Lightning" esitteli Burtonin sävellys- ja sovitustaitoja. Hän osallistui albumin kahdeksasta kappaleesta kuuden kirjoittamiseen. Burtonin sovitustyö jatkui jälleen samaan tapaan kuin esikoisalbumilla: "Ride the Lightningin" lähes kaikki kappaleet sisältävät erityisiä bassolla soitettuja koukkuja, jotka korostavat Burtonin halua nousta taustalla pysyvästä rytmiryhmän jäsenestä sooloilevaksi basistiksi.


title: Cliff Burton

text: Burtonin soittotyyliä ja efektien käyttöä kuullaan erityisesti kahdessa kappaleessa, ”For Whom the Bell Tollsin” introssa sekä albumin päättävässä instrumentaalikappaleessa ”The Call of Ktulu”.


title: Cliff Burton

text: ”For Whom the Bell Tolls" -kappaleen sovitus on hyvä esimerkki Cliff Burtonin harmonian ja klassisen symmetrian tajusta. Kappaleen alku on täysin Burtonin basson johtama. Kirkonkellojen kumun päälle basson yläkielillä soitettu kromaattinen riffi korostuu merkittävästi, kun kitarat junnaavat vain kahta sointua. Intron edetessä muutaman tahdin verran Burton siirtyy soittamaan jo kappaleen pääriffiä Kirk Hammettin ja James Hetfieldin sahatessa edelleen kahta sointuaan. Vasta intron kolmannessa osassa soolokitara nousee muiden soittimien yli ja neljännessä osassa kaikki soittavat samaa riffiä. Lopulta Hetfield aloittaa laulun.


title: Cliff Burton

text: ”The Call of Ktulu” syntyi monen kuukauden sävellystyön tuloksena. Se on rauhallisesti alkava, miltei yhdeksänminuuttinen instrumentaali, jonka pohjat Burton soitti sekä säröefektin että wah-wah-pedaalin läpi. Tyypilliseen Metallica- ja thrash metal -tyyliin Hetfieldin rytmikitara sahaa lähes koko kappaleen läpi kolmea sointua vain kolmessa eri riffissä, mutta Burton sooloilee lähes koko ensimmäiset kolme ja puoli minuuttia. Molemmat Kirk Hammettin kitarasooloa ympäröivät väliosat Burton pysyy Ulrichin ja Hetfieldin tukena riffittelemässä kappaleen teemaa, mutta kesken Hammettin kitarasoolon Burton äityy sooloilemaan itsekin lähes minuutin ajan. Vasta viiden minuutin kohdalla Burton soittaa kappaleen rytmiä melodian sijaan ja seitsemän minuutin kohdalla kappaleen lähestyessä finaalia basisti erkanee jälleen soittamaan kitaramelodiaa ja erilaisia koukkuja. Kappaleen lopussa viimeisen minuutin kohdalla palataan jälleen näppäilemällä soitettuun kitaraintroon, ja lopussa soivassa kohotuksessa Burtonin wah-wah-basso päättää instrumentaalin.


title: Cliff Burton

text: Metallica kasvatti suosiotaan, ja se solmi levytyssopimuksen levy-yhtiö Elektra Recordsin kanssa. Yhtye alkoi äänittää uutta albumia nimeltä "Master of Puppets", jolla Burtonin sävellystyön ja sovitusten osuus vain kasvoi entisestään, mainittavimpana Burtonin lähes kokonaan itse säveltämä instrumentaalikappale ”Orion”. Kappaleen melodinen osa on kitaroita myöten Burtonin käsialaa. Albumin nimikappale oli Burtonin suosikkikappaleita.


title: Cliff Burton

text: "Master of Puppets" julkaistiin 3. maaliskuuta 1986, ja se oli Metallican lopullinen läpimurtoalbumi, mutta samalla myös Burtonin viimeinen. Cliff Burton esiintyi viimeisen kerran "Master of Puppetsia" tukeneella Damage Inc. -kiertueella Tukholmassa 26. syyskuuta 1986.


title: Cliff Burton

text:
Matkatessaan Euroopan kiertueella Ruotsin halki kohti Kööpenhaminaa Cliff Burton ja Kirk Hammett vetivät korttia nukkumapaikoista, ja Burtonille jäi ylävuode linja-auton takaosassa. Öisellä taipaleella kiertuebussi ajautui ojaan Dörarpissa Ljungbyn kunnassa Ruotsissa. Onnettomuudessa Burton lensi ulos bussin ikkunasta, bussi kaatui hänen päälleen, ja hän kuoli heti. Viralliseksi kuolinsyyksi vahvistettiin rintakehän puristusvamma ja siitä aiheutuneet keuhkovauriot (). Selvittämättä on jäänyt, oliko kuljettaja alkoholin vaikutuksen alaisena tai oliko syynä musta jää.
Cliff Burtonin hautajaiset järjestettiin 7. lokakuuta 1986 hänen kotikaupunkinsa Castro Valleyn kappelissa. Hautajaisissa olivat läsnä vain sukulaiset, Metallican jäsenet ja lähimmät ystävät. Burtonin tuhkista osa siroteltiin Castro Valleyssä eräälle Burtonin suosikkipaikalle, Maxwell Ranchille, ja loput haudattiin maahan. Yksinkertaiseen hautakiveen oli kirjoitettu: "Thank you for your beautiful music" (). Myös muistotilaisuuteen osallistuivat vain hänen lähisukulaisensa ja ystävät. Tilaisuuden päätteeksi soitettiin "Master of Puppets" -albumilta Burtonin säveltämä kappale ”Orion”. Burton ei ehtinyt esittää kappaletta konserteissa. Metallica esitti kappaleen ensimmäisen kerran vasta 6. kesäkuuta 2006 "Master of Puppets" -albumin 20-vuotisjuhlakiertueella, jolloin uusi basisti Robert Trujillo soitti vaativat basso-osat.


title: Cliff Burton

text: Metallica päätti jatkaa toimintaansa Cliff Burtonin kuoleman jälkeen todella nopealla aikataululla. Burtonin seuraajaksi palkattiin koesoittojen jälkeen Jason Newsted, ja yhtye esiintyi uudessa kokoonpanossa seuraavan kerran 8. marraskuuta 1986 Metal Churchin lämmittelijänä ja vain viikkoa myöhemmin Japanissa viiden konsertin minikiertueella Tokiossa, Nagoyassa ja Osakassa. Vaikka Kirk Hammettin sanoin yhtye oli "ihan romuna ja [Cliffin kuolema] ahdisti henkisesti jatkuvasti", Hammett oli sitä mieltä, että myös Cliff Burton olisi halunnut yhtyeen jatkavan.


title: Cliff Burton

text: Cliff Burtonilla oli kuin olikin viimeinen sana sanottavana Metallican tulevaisuudesta. Brittitoimittaja Garry Sharpe-Young ehti haastatella Burtonia kuin vahingossa 20. syyskuuta 1986, vain viikkoa ennen basistin kuolemaa. Rumpali Lars Ulrichin piti tulla Birminghamissa Odeonilla järjestettyyn haastatteluun, mutta hänelle tuli este. Burton tarjoutui tilalle haastateltavaksi, ja Sharpe-Young vietti basistin kanssa takahuoneessa tuokion keskustellen muun muassa yhdysvaltalaisista yhtyeistä, Led Zeppelinistä ja sen rumpali John Bonhamin kuolemasta ja täysin arkipäiväisistä asioista.


title: Cliff Burton

text: Viikkoa myöhemmin Sharpe-Young ymmärsi, että hänellä oli käsissään Cliff Burtonin viimeinen haastattelu, mutta toimittaja ei antanut sitä julkaistavaksi. Sharpe-Young kuitenkin paljasti, että haastattelun aikana oli ilmeisesti Led Zeppelin -keskustelusta virinnyt hypoteesi Metallica-rumpali Lars Ulrichin mahdollisesta kuolemasta ja sen jälkeisistä tapahtumista. Burtonin vastaus oli yksiselitteinen: he pitäisivät Ulrichin muistoksi isot juhlat, joissa viina virtaisi, ja etsisivät sitten uuden rumpalin – mahdollisimman nopeasti.


title: Cliff Burton

text: Nuorena aikuisena Cliff Burton oli luonteeltaan huumorintajuinen, elämäniloinen, rento ja värikäs persoona, mutta samalla hyvin rehellinen, mietiskelevä, hiljainen ja vähäpuheinen. Burtonin vanhempien hippielämäntyyli vaikutti häneen jo varhain. Hänen vähintään kymmenen vuotta ajastaan jäljessä oleva pukeutumistyylinsä – trumpettilahkeiset farkut ja kulunut farkkutakki, jonka alla kylminä päivinä saattoi olla flanellipaita – erotti hänet muista metallimuusikoista silmiinpistävällä tavalla. Nuorena Burtonin kulkuneuvo oli vanha vihreä Volkswagen-merkkinen farmariauto, jonka hän oli ristinyt Hepokatiksi (). Burton rentoutui ystäviensä seurassa, käytti alkoholia runsaasti jo nuorena ja poltti myös ajoittain kannabista.


title: Cliff Burton

text: Esiintyessään lavalla Burton vapautui: hän liikkui energisesti, pyöritti päätään ja hiuksiaan villisti tuulimyllyn siipien lailla musiikin tahtiin ja keskittyi bassonsoittoon hyvin intensiivisesti unohtaen ajoittain ympäröivän maailman. Lavalla häntä ei hätkähdyttänyt mikään. Vuonna 1985 Doningtonin moottoriradalla järjestetyillä Monsters of Rock -metallimusiikkifestivaaleilla 70 000 hengen yleisöllä oli tapana osoittaa yhtyeille hyväksyntäänsä viskelemällä lavalle kaikenlaista tavaraa, syötävää, pulloja ja jopa hiekkaa. Myös Metallica joutui tavarasateeseen. Cliff Burtonin bassovahvistimeen oli tarttunut kiinni yleisöstä lentänyt päärynä, mistä hän ei ollut moksiskaan. Burton söi hedelmän kesken kappaleen.


title: Cliff Burton

text: Cliff Burton soitti bassoa pelkästään sormilla eikä käyttänyt plektraa. Jo varhaiset esiintymiset Trauman riveissä osoittivat Burtonin lahjakkuuden: yhtyeellä oli tapana soittaa omana ohjelmanumerona kahden kitaristin komppeja Burtonin soittaessa bassosooloja taustojen päälle.


title: Cliff Burton

text: Klassisen musiikin teoriaa opiskellut Burton hyödynsi oppejaan heti alettuaan soittaa bassoa. Erityisesti hänen käyttämänsä kolmisoinnut ja arpeggiot perustuivat suoraan klassisessa musiikissa esiintyvään symmetriaan. Musiikintuntemuksen hän yhdisti harjoitteluun. Kirk Hammettin mukaan Burton harjoitteli kiertueilla jatkuvasti, sekä bassolla että kitaralla. Hänellä oli hotellihuoneissa tapana kytkeä pieni kuulokesoittoon tarkoitettu Scholz Rockman -vahvistin kasettisoittimeen ja kahden kaiuttimen avulla säestää kuuntelemaansa musiikkia myös sähkökitaralla.


title: Cliff Burton

text: Burton myös vältteli soitossaan kitaroiden tuplaamista eli kitarariffin tai muiden kitarakuvioiden toistamista bassokitaralla. Hänellä oli tapana kuunnella Hetfieldin soittamia kitarariffejä ja tehdä niiden ympärille oma bassosovitus. Burtonin melodiantaju käy ilmi esimerkiksi ”Jump In the Fire” -kappaleen bassokulusta, jossa hän keksi soittaa joka toisen tahdin loppukohdan ylempää kuin kitarat. Näin hän kykeni täyttämään rytmisoittimellaan melodiaosuuksia kappaleen osissa, joissa ei varsinaisesti ollut enää kahden rytmikitaran sahaaman riffin jälkeen melodialle tilaa. Eräs toinen Burtonin keinoista saada basso kuulumaan sähkökitaravallien yli, vaikkapa kappaleessa "Phantom Lord", oli soittaa kuudestoistaosanuotteja yläkielillä, kun kitarat soittivat kahdeksasosanuotteja. Pitkäaikainen Metallica-tuottaja Flemming Rasmussen vahvisti Burtonin jatkuvat pyrkimykset luovuuteen:


title: Cliff Burton

text: Studiossa Burton hyödynsi myös päällekkäin soittoa. Esimerkiksi kappaleen ”Damage Inc.” introssa on äänitetty useita efekteillä muutettuja bassokitararaitoja ja miksattu ne kappaleeseen päällekkäin. Burton käytti soittaessaan paljon efektejä, jolloin hän sai bassosta hyvin kitaramaisia ääniä. Esimerkiksi kappaleen ”For Whom the Bell Tolls” intro ja kappaleen ”Orion” bassosoolo kuulostavat hyvin kitaramaisilta. Burtonin bassosoolojen, tyypillisen soundin ja wah-wah- sekä säröefektien käytön testamentiksi jäi albumin "Kill ’Em All" instrumentaalikappale ”(Anesthesia) Pulling Teeth”.


title: Cliff Burton

text: Metallica-rumpali Lars Ulrich paljasti vasta vuonna 1992 haastattelussa, miten paljon Burtonin musiikintuntemus oikeastaan vaikutti Metallican kehittymiseen esikoisalbumin ja sitä seuranneen albumin "Ride the Lightning" välissä:


title: Cliff Burton

text: Myös James Hetfield on myöntänyt Burtonin vaikuttaneen vahvasti Metallican äänimaailmaan ja imagoon. Hetfield on sanonut, että ”ilman Cliffiä Metallica ei olisi se yhtye, mikä se on nykyään” ja että ”Cliff toi musiikkiin melodisuutta, jonka hän oli oppinut klassista musiikkia opiskellessaan”. Metallican valokuvaaja Ross Halfin oli myös vakaasti sitä mieltä, että alkuaikoina Metallica oli nimenomaan Cliff Burtonin yhtye ja että Burton oli vahvasti vastuussa nelikon musiikillisesta suunnasta, ei niinkään Hetfield.


title: Cliff Burton

text: Vaikka Burton oli varmasti tietoinen soittotaidoistaan, hän oli silti vaatimaton eikä pitänyt itseään tähtenä. Cliff Burtonilla oli tapana usein sanoa, että joka hetki häntä parempi muusikko soittaa jossakin autotallissa – ero oli vain siinä, että tätä autotallimuusikkoa ei ollut vielä löydetty.


title: Cliff Burton

text: Cliff Burton itse kertoi Thrash Metal -lehden haastattelussa vuonna 1986 saaneensa bassonsoittoonsa vaikutteita muun muassa Geddy Leeltä, Geezer Butlerilta, ja Stanley Clarkelta. Myös Lemmy Kilmisterin säröllä kyllästetty bassonsoitto vaikutti nuoreen Burtoniin. Esikuvat olivat ilmeisen tärkeitä Burtonille. Valokuvaaja Ross Halfin kertoi Burtonin olleen hyvin hermona Metallican muiden jäsenten tehtyä hänelle vuonna 1985 jekun. Ennen konserttia Lontoon Palladiumissa Halfin kertoi soittajatovereiden yllyttämänä Burtonille, että itse Geezer Butler olisi yleisössä, mikä säikäytti rennosta asenteestaan tunnetun nuoren basistin perinpohjaisesti.


title: Cliff Burton

text: Burton on sanonut myös ihailevansa sellaisia kitaristeja kuin Ritchie Blackmore, Jimi Hendrix, Uli Roth, Michael Schenker ja Tony Iommi, mikä selittänee Burtonin halukkuuden sooloilla. Burton ihaili myös sekä perinteisiä hard rock -yhtyeitä kuten Thin Lizzyä, Aerosmithia ja Black Sabbathia että punk-yhtyeitä kuten Anti-Nowhere Leaguea, Dischargea, Samhainia ja Misfitsiä, jonka pääkallologon hän oli tatuoinut oikeaan olkavarteensa.


title: Cliff Burton

text: Klassisen musiikin vaikutteet kuuluivat Burtonin soitossa, mutta hieman yllättävä ihailun kohde thrash metal -basistina tunnetulle Burtonille oli nokkelaa kitaravetoista poprockia soittava pienen älykköpiirin suosikki R.E.M., joka oli vuoteen 1986 mennessä julkaissut kolme kriitikoita miellyttänyttä albumia. Kirjailija ja toimittaja Joel McIver epäilee, että Burton pystyi samastumaan R.E.M.-basisti Mike Millsiin, koska Millsin vapaamuotoisissa ja melodisissa bassosovituksissa kuuluivat klassinen koulutus sekä pianonsoitto- ja sousafonitausta, jotka yhdistyivät kevyeen kitararockiin. Kanadalaistoimittaja Martin Popoff oli myös sitä mieltä, että nimenomaan harmoniat kiinnostivat Burtonia. Popoff tiesi Burtonin ihailleen erityisesti R.E.M:n laulustemmoja ja Thin Lizzyn kitarastemmoja.


title: Cliff Burton

text: Cliff Burtonin kiinnostus kauhukirjailija H. P. Lovecraftin teoksiin on synnyttänyt kaksi Metallican kappaletta. Albumilla "Ride the Lightning" julkaistu ”The Call of Ktulu” oli alkujaan nimeltään ”Hell Freezes Over” ja sai innoituksensa Lovecraftin novellikokoelman "Kuiskaus pimeässä" (1931) tarinasta "Varjo Innsmouthin yllä" (). Kappaleen nimi lainattiin yleisesti Cthulhu-mytologiasta sekä erityisesti vuoden 1926 tarinasta "Cthulhun kutsu" (), jossa esiintyy lonkerokasvoinen Cthulhu-hirviöjumala. Albumi "Master of Puppetsiin" sisältyi kappale ”The Thing That Should Not Be”, jonka sanoitus viittaa niin ikään Lovecraftin teoksissa esiintyvään merenpohjassa hitaasti raahautuvaan Suurten Muinaisten () ylipappiin Cthulhuun.


title: Cliff Burton

text: Aloittelevana basistina Cliff Burton käytti Sunn Coliseumin bassovahvistinta ja Electro-Harmonix Bassballs -merkkistä säröllä varustettua automaattista wah-wah-pedaalia. Burtonin ensimmäinen bassokitara oli käytetty Rickenbacker 4001. Trauma-yhtyeen aikoina Burtonin vahvistinmerkki oli Randall.


title: Cliff Burton

text: Burtonin ensimmäinen kunnollinen bassovahvistin oli Mesa Boogie D-180. Burton soitti "Kill ’Em All" -albumin aikoihin punertavalla Oxblood-värityksellä viimeistellyllä vuosimallin 1973 Rickenbacker 4001 -bassokitaralla. Rickenbackeriin oli asennettu Seymour Duncanin ja Gibsonin mikrofonit. Rickenbackerin jälkeen hän käytti Alembicin Spoiler-mallista bassoa, kunnes se varastettiin. Burton valitsi uusiksi soittimikseen Aria Pro II -sarjan bassot tehtyään sopimuksen Aria Guitarsin kanssa.


title: Cliff Burton

text: "Ride the Lightning" -albumin nauhoitusten jälkeen Cliff Burton alkoi käyttää Mesa Bass 400+ -putkivahvistinta. Vahvistinkaapeiksi Burton valitsi Mesa Boogie 4×12:n eli Mesan valmistaman, neljästä kahdentoista tuuman elementistä kootun kaiutinkaapin. Burtonilla oli käytössään myös tilaustyönä tehty Mesan 1×15-kaappi, joka tosiasiassa oli 4×12-kaapin runkoon sijoitettu 15 tuuman kaiutin.


title: Cliff Burton

text: Burtonin kuuluisat wah-wah- sekä fuzz-säröefektit luotiin Morley Power Wah Boost -efektipedaalilla. Hän käytti myös Electro-Harmonixin Big Muff -säröpedaalia.


title: Cliff Burton

text: Burtonin kuoleman jälkeen vuonna 1987 Metallica julkaisi Burtonin muistoa kunnioittaakseen videokokoelman "Cliff ’em All". Videolla on paljon sekä ammattikuvaajien että fanien kuvaamaa konsertti- ja haastattelumateriaalia. Videojulkaisun tuotot ohjattiin suoraan Cliff Burtonin vanhemmille.


title: Cliff Burton

text: Metallican ensimmäinen Burtonin jälkeinen albumi "...And Justice for All" sisältää Burtonin osittain kirjoittaman kappaleen ”To Live Is to Die”, jonka loppuvaiheilla James Hetfield lausuu Burtonin kirjoittaman runon. Runon viimeinen säe ”Cannot the Kingdom of Salvation take me home” on kirjoitettu myös Dörarpissa Ruotsissa lähellä onnettomuuspaikkaa sijaitsevaan Burtonin muistokiveen.


title: Cliff Burton

text: Kenties tunnetuin Metallican ulkopuolinen kunnianosoitus Burtonille on Megadethin kappale ”In My Darkest Hour”, jonka Megadethin lauluntekijä ja Burtonin ystävä Dave Mustaine kirjoitti yhdeltä istumalta kuultuaan Burtonin kuolemasta. Dave Mustaine oli ollut Metallican soolokitaristi, mutta hänet erotettiin vuonna 1983. Mustainen ja Burtonin välit säilyivät silti hyvinä.


title: Cliff Burton

text: Burtonin kuoleman jälkeen useat yhtyeet muistivat ystäväänsä ja kollegaansa lehti-ilmoituksin. Jon Zazula osti metallimusiikkilehti Kerrang!:ista kahden sivun verran ilmoitustilaa, johon tuli teksti ”The Ultimate Musician, The Ultimate Headbanger, The Ultimate Loss, A Friend Forever” (). Bussionnettomuuden aikaan samalla kiertueella olleen thrash metal -yhtye Anthraxin ilmoituksessa luki "Bell-Bottoms Rule!! Laugh it up, We Miss You" (Trumpettilahkeet rokkaavat!! Hymy korviin, me ikävöimme sinua). Music for Nations valitsi kokosivun ilmoituksen, jossa luki yksinkertaisesti ”Cliff Burton 1962–1986.”


title: Cliff Burton

text: Metal Church omisti Cliff Burtonille albuminsa "The Dark" (1986) ja Anthrax albuminsa "Among the Living" (1987). Suomalaisen thrash metal- yhtye Stonen toisen albumin nimi "No" "Anaesthesia"! on viittaus Metallican ensimmäisellä levyllä julkaistuun  Cliff Burtonin soolokappaleeseen ”Anesthesia (Pulling Teeth)”


title: Cliff Burton

text: Kun Metallica nimettiin Rock and Roll Hall of Fameen 4. huhtikuuta 2009, Cliff Burton oli lueteltuna kunniamaininnan saaneiden Metallica-jäsenten joukossa. Red Hot Chili Peppersin basisti Flea piti tilaisuudessa muistopuheen ja Cliffin isä Ray Burton käväisi lavalla Metallican kanssa kiittämässä pojalleen annetusta kunnianosoituksesta.


title: Jason Newsted

text: Jason Curtis Newsted (s. 4. maaliskuuta 1963 Battle Creek, Michigan, Yhdysvallat) on yhdysvaltalainen muusikko ja lauluntekijä, joka tunnetaan parhaiten urastaan thrash metal -yhtye Metallican pitkäaikaisena basistina. Ennen uraansa Metallican basistina hän soitti vuonna 1983 perustamassaan Flotsam and Jetsam -yhtyeessä, josta hän liittyi Metallicaan vuonna 1986 korvaten edesmenneen Cliff Burtonin. Hän vaikutti Metallicassa vuoteen 2001, jolloin hän erosi yhtyeestä.


title: Jason Newsted

text: Erottuaan Metallicasta Newsted vaikutti 2000-luvun alussa perustamassaan alternative metal -yhtyeessä Echobrain, kiersi Ozzy Osbournen taustayhtyeen basistina ja liittyi myös heavy metal -yhtye Voivodiin. Vuonna 2012 hän perusti oman heavy metal -yhtyeensä Newsted. Hän on perustanut myös levy-yhtiön Chophouse Records ja luonut uraa taidemaalarina.


title: Jason Newsted

text: Cliff Burtonin kuoltua liikenneonnettomuudessa syyskuussa 1986 Metallica alkoi välittömästi etsiä uutta basistia. Newsted oli Metallican suuri fani, ja hän saapui lokakuussa Metallican järjestämään koe-esiintymiseen. Hän oli viettänyt koe-esiintymistä edeltäneet päivät opetellen soittamaan Metallican koko tuotannon bassolla. Kun Metallican laulaja ja kitaristi James Hetfield kysyi Newstediltä, minkä kappaleen hän haluaisi soittaa, Newsted vastasi opetelleensa yhtyeen kaikki kappaleet. Koe-esiintymisen jälkeen Newsted kutsuttiin harjoittelemaan Metallican kanssa uudelleen, ja pian tämän jälkeen Newsted valittiin Metallican uudeksi basistiksi. Lokakuun lopussa hän esiintyi viimeisen kerran Flotsam and Jetsamin basistina, minkä jälkeen hän erosi yhtyeestä lopullisesti.


title: Jason Newsted

text: Flotsam and Jetsamista erottuaan Newstedillä oli vain viikko aikaa harjoitella Metallican kanssa ennen ensimmäistä esiintymistään yhtyeen kanssa. Metallica ei ollut vielä paljastanut uutta basistiaan julkisesti, joten marraskuussa Country Clubilla Kalifornian Resendassa järjestetty Newstedin uran ensiesiintyminen Metallicassa oli salakeikka. Seuraavana iltana yhtye esiintyi Anaheimissa, jonka jälkeen se matkusti Japaniin viiden konsertin ajaksi. Newsted pääsi esittelemään soittotaitoaan myös itsenäisesti, sillä Metallican ohjelmistoon lukeutui jo Cliff Burtonin ajalta tuttu, kappaleen “For Whom The Bell Tolls“ kuultu bassosoolo. Newsted sai yleisön keskuudessa hyvin positiivisen vastaanoton, mutta kiertueen aikana yhtyeensä uusi tulokas Newsted joutui James Hetfieldin, rumpali Lars Ulrichin ja kitaristi Kirk Hammettin toistuvien kepposten, pilojen ja nöyryytysten kohteeksi. Arvioiden mukaan muu yhtye purki tällä tavoin Cliff Burtonin kuoleman tuomaa levottomuutta ja katkeruutta.


title: Jason Newsted

text: Palattuaan Japanista Metallica jatkoi kiertuettaan Yhdysvalloissa ja Kanadassa, josta se jatkoi edelleen myös Eurooppaan. Kesäkuussa 1987 yhtye alkoi harjoitella cover-kappaleita, jotka oli kesän aikana tarkoitus julkaista EP-levynä "Garage Days Re-Revisited". EP julkaistiin elokuussa, ja se oli valtava menestys.


title: Jason Newsted

text: Tammikuussa 1988 Metallica aloitti tuottaja Flemming Rasmussenin kanssa seuraavan studioalbuminsa "...And Justice for All" äänittämisen. Albumin äänitykset päättyivät viiden kuukauden jälkeen toukokuussa, jonka jälkeen se miksattiin. Albumi julkaistiin lopulta syyskuussa, ja Metallican edellisen studioalbumin "Master of Puppets" tavoin sitä myytiin Yhdysvalloissa platinalevyn eli miljoonan kappaleen verran. Newstedin osuus albumilla oli kuitenkin varsin hämärän peitossa, sillä Lars Ulrich miksasi myöhemmin hänen bassoraitansa lähes olemattomaksi Flemming Rasmussenin alkuperäisen miksauksen sijasta. Newsted oli lopullisen albumin kuullessaan hyvin pettynyt siitä, että hänen osuutensa kappaleissa oli miksattu kuulumattomiin. Newsted osallistui "...And Justice for All" -albumilla säveltämiseen albumin avauskappaleessa “Blackened“.


title: Jason Newsted

text: Vuonna 1991 Metallica julkaisi uransa viidennen studioalbumin "Metallica", joka sai kokomustan kantensa johdosta lempinimen "The Black Album". Bob Rockin tuottama "Metallica" oli valtava kaupallinen menestys, minkä seurauksena yhtye vietti kolme vuotta albumia promotoineella maailmankiertueella. Kiertueen jälkeen Metallica piti taukoa ja valmisteli uutta albumiaan "Loadia". Se julkaistiin vuonna 1996, ja sitä seurasi "ReLoad" vuonna 1997. 1990-luvun lopussa julkaistiin myös albumit "Garage Inc." (1998) ja "S&M" (1999).


title: Jason Newsted

text: Newsted on ollut mukana kirjoittamassa kolmea Metallican kappaletta: ”Blackened”, ”My Friend Of Misery” ja ”Where The Wild Things Are”.


title: Jason Newsted

text: Newsted ilmoitti vuoden 2001 tammikuussa eroavansa Metallicasta. Eronsa yhteydessä julkaisemassaan virallisessa tiedotteessa hän mainitsi yhdeksi syyksi yhtyeestä eroamiseensa oman terveytensä. Hän oli kärsinyt moshauksen aiheuttamista kivuista selkärangassaan ja niskassaan, ja lääkäreiden mukaan hänen vaivansa uusiutuisivat yhä useammin, koska hänen retkahdusvammansa eivät koskaan olleet ehtineet parantua täysin. Terveydellisten vaivojen ohella hänen eroonsa yhtyeestä vaikuttivat myös Metallican sisäiset konfliktit. Newsted kertoi myöhemmin, että olisi mielellään halunnut jatkaa yhtyeen basistina.


title: Jason Newsted

text: Newstedin seuraajaksi Metallican basistina huhuttiin muun muassa Megadeth -yhtyeen David Ellefsonia. Newsted itse suositteli Metallicalle uudeksi basistiksi yhtyeissä Armored Saint ja Fates Warning soittanutta Joey Veraa, joka oli ollut ehdolla Metallican basistiksi jo vuonna 1986. Lopulta yhtyeen uudeksi basistiksi valittiin Ozzy Osbournen taustayhtyeessä ja Suicidal Tendenciesissä soittanut Robert Trujillo.


title: Jason Newsted

text: 23. lokakuuta 2006 Newsted loukkaantui yrittäessään ottaa kiinni kaatuvaa bassovahvistinta. Tästä aiheutui repeytynyt etulabrum vasemmassa olkapäässä ja muita vammoja oikeaan. Hänet lähetettiin välittömään kirurgiseen leikkaukseen, jota seurasi pitkä kuntoutusprosessi. Siitä lähtien Newsted on ollut poissa julkisuudesta. Vuonna 2009 hän kuitenkin esiintyi Metallican kanssa Rock and Roll Hall Of Fame -gaalassa ja uudelleen vuonna 2011 neljässä Metallican 30-vuotisen uran juhlakonsertissa. Joulukuusta 2012 hän on soittanut perustamassaan Newsted-yhtyeessä, joka julkaisi EP:n ("Metal") tammikuussa 2013. Debyyttialbumi "Heavy Metal Music" julkaistiin 6. elokuuta 2013.


title: RMS Queen Mary 2

text: RMS Queen Mary 2 (QM2) on Cunard Line -varustamon omistama matkustaja-alus, ns. linjalaiva. Se rakennettiin Chantiers de l’Atlantique -telakalla Saint-Nazairessa Ranskassa ja kastettiin Southamptonissa Britanniassa 8. tammikuuta 2004.


title: RMS Queen Mary 2

text: Alus oli valmistuessaan historian suurin matkustaja-alus. Pituutta sillä on 345 metriä ja leveyttä 42 metriä. Korkeutta laivalla on 70 metriä. Aluksen vetoisuus on 151 000 brt (bruttorekisteritonnia). Aluksen pääkoneet, kaksi General Electric -kaasuturbiinia ja neljä Wärtsilän Turun tehtaalla valmistettua 16-sylinteristä Wärtsilä 16V46 -dieselmoottoria, tuottavat yhteensä 117 megawattia sähkötehoa. Tästä n. 86 MW menee aluksen neljälle ajomoottorille, joilla alus saavuttaa n. 30 solmun (n. 56 km/h) nopeuden. Tällä nopeudella aluksen matka Southamptonista New Yorkiin kestää kuutisen vuorokautta. Potkurilaitteista kaksi on kiinteitä ja kaksi Rolls-Roycen Mermaid-ruoripotkureita, joiden avulla alus on perinteistä peräsinlaitetta helpommin ohjattavissa. Ohjailtavuutta parantaa vielä kolme keulaohjauspotkuria.


title: RMS Queen Mary 2

text: Alus on yhdeksän metriä liian leveä mahtuakseen kulkemaan Panaman kanavan läpi (Post Panamax), eikä se suuren kokonsa vuoksi myöskään mahdu moniin satamiin.


title: RMS Queen Mary 2

text: Maailman suurimman matkustaja-aluksen tittelin "Queen Mary 2" menetti huhtikuussa 2006 valmistuneelle "Freedom of the Seas" -alukselle, vaikka se onkin ulkomitoiltaan tätä suurempi. Ratkaisevana tekijänä on alusten vetoisuus. Freedom-sarjan alukset ovat risteilyaluksia. Vuonna 2009 maailman suurimman matkustaja-aluksen tittelin vei M/S "Oasis of the Seas". "Queen Mary 2" on nimellisesti "linjalaiva", sillä se on säännöllisessä liikenteessä Atlantin valtameren yli. Tästä tulee myös aluksen RMS-luokitus. Aiemmin lyhenne tarkoitti "Royal Mail Steamer", "kuninkaallinen postihöyry", mutta nykymerkitys on "Royal Mail Ship", "kuninkaallinen postilaiva". Käytännössä "Queen Mary 2" on rakennettu huvikäyttöön, eikä se ole "postialus" siinä mielessä kuin historian valtamerialukset. RMS-luokittelu on lähinnä kunnianosoitus menneille aikakausille.


title: RMS Queen Mary 2

text:
Queen Mary 2:lle on mahdollista ottaa myös koiria ja kissoja mukaan, sillä laivalla sijaitsee kenneli. Eläimet ovat kuitenkin sallittuja vain Atlantin ylittävillä reittimatkoilla, eivät risteilyillä.
Aluksen rakentaminen maksoi yli 800 miljoonaa euroa. Aluksella on mm. 14 ravintolaa, 1 351 hengen ruokasali, samppanjaravintola, kasino, teatteri, jonka akustiikka on konserttisalin luokkaa, monipuolinen kuntokeskus, useita uima-altaita kannella ja sisätiloissa sekä maailman ensimmäinen laivaplanetaario, jota voidaan käyttää myös elokuvateatterina ja luentosalina. Kolme neljännestä laivan hyteistä on parvekkeellisia, ja osassa niistä avautuu näkymä suoraan laivan kulkusuuntaan. Näiden luksushyttien yläpuolella laivan keulassa on koko aluksen levyinen, huippumoderni komentosilta.


title: RMS Queen Mary 2

text: Matkustajat ruokailevat eri ravintoloissa hyttiluokan mukaan. Suurin ravintola, Britannia, on tavallisissa hyteissä matkustaville. Princess Grill minisviiteissä majoittuville ja Queens Grill parhaimmissa sviiteissä matkaaville. Näissä kaikissa ravintoloissa on iltaisin tarkat pukukoodit. Laivalla on kuitenkin lähes ympäri vuorokauden auki oleva kaikille tarkoitettu buffet-ravintola, jossa pukukoodi ei ole niin tarkka. Laivalla on usein myös teemailtoja, joista yleisimmät ovat 20-luvun ilta, naamiaiset sekä mustavalkotanssiaiset. Queen Mary 2:lla ei ole suositeltavaa käyttää farkkuja klo 18 jälkeen, mutta päivisin voi pukeutua rennommin.


title: RMS Queen Mary 2

text: Joka iltapäivä Queens Room -tanssisalissa tarjoillaan perinteinen brittiläinen iltapäivätee sekä suolaista ja makeaa pikkusyötävää.


title: RMS Queen Mary 2

text: Alus on nimetty vanhan RMS "Queen Maryn" mukaan, joka taas nimettiin Yhdistyneen kuningaskunnan kuningatar Maryn mukaan.


title: Vapaamielisten Klubi

text: Vapaamielisten Klubi oli 1930-luvulla Suomessa toiminut sitoutumaton, mutta silti aktiivisesti politiikassa toiminut, yhdistys. Sen perustivat Eljas Erkko ja W. W. Tuomioja. Klubin julkiset syntysanat lausuttiin maanantaina 24. helmikuuta vuonna 1930 Hotelli Kämpin juhla- ja kabinettikerroksessa, kabinetissa 11.


title: Vapaamielisten Klubi

text: Kutsu oli sisällöltään seuraava:


title: Vapaamielisten Klubi

text: S. H. T. (salvo honoris titulo, likimain ”Arvoisa kansalainen!”)


title: Vapaamielisten Klubi

text:
Eräässä yksityisessä seurassa lausutun kehotuksen mukaisesti saavat allekirjoittaneet kunnioittaen kutsua Teidät ensi maanantaina t.k. 24 päivänä kello 19,30 Hotelli Kämpissä (toinen kerros, huone N:o 11) pidettävään kokoukseen, jossa m.m. keskustellaan vapaamielisiä ja edistysmielisiä kansalaisia edustavan klubin perustamisesta. Kokouksessa on toimitusjohtaja W. A. Lavonius lupautunut selostamaan sosiaalidemokraattien sosialisoimisohjelmaa. Alustuksen johdosta on tilaisuus keskusteluun.
Helsingissä 20 p:nä helmik. 1930
ELJAS ERKKO ja W. W. TUOMIOJA


title: Vapaamielisten Klubi

text: Molemmat koollekutsujat toimivat kyseiseen aikaan aktiivisesti Kansallisessa Edistyspuolueessa. Klubi ei, tästä huolimatta, ainakaan julkisesti halunnut itseään liitettävän puolueeseen, vaan päinvastoin erityisesti toiminnan alussa oli Klubin avainhenkilöiden vahvana tavoitteena saada sen piiriin nk. laillisuusrintaman puolustajia, puoluekannasta riippumatta. Jäsenkunnan (kaikkiaan n. 250 jäsenen tiedot on tallella) rakennetta ei vielä ole juurikaan tutkittu, mutta ainakin Osuusliike Elannon toimihenkilöitä ja johtoakin on Klubin toiminnassa ollut alusta lähtien ja useita vuosia. "Maltillisten" sosiaalidemokraattien lisäksi Klubin ydinjoukko halusi rakentaa yhteyksiä myös Maalaisliiton "laillisuusmiehiin" ja Ruotsalaisen kansanpuolueen "vasemmistoon".


title: Vapaamielisten Klubi

text: Klubi syntyi Lapuan liikkeen aktiivisuuden lähetessä huippuaan ja eriasteisten vallankaappaushuhujen luodessa epävarmuutta tässä parlamentarismiin ja laillisuuteen uskovassa ja tukeutuvassa aktiivisten kansalaisten ryhmässä. Klubissa aktiivisimmin toimineita ja heidän lähipiiriään on useissa myöhemmissä yhteyksissä sijoitettu poliittisella asteikolla ”porvarilliseen vasemmistoon”, jota nykyperspektiivistä katsoen voidaan kuitenkin lähinnä pitää yllättävänkin avara- ja kaukokatseisina "edistysmielisinä". Silloin asiat ja arvot olivat kuitenkin toisin, ja oikeiston taholla näitä piirejä pidettiin sosialistien kanssa veljeilevinä "maanpettureina".


title: Vapaamielisten Klubi

text: Seuraavan kerran kokoontuessaan 10. maaliskuuta oli Klubi jo saanut nimekseen Vapaamielisten klubi. Sen kokouskutsu oli sisällöltään seuraava:


title: Vapaamielisten Klubi

text: Vapaamielisten klubi kokoontuu maanantaina maaliskuun 10 p:nä klo puoli 8 Hotelli Kämpiin, huone 11.


title: Vapaamielisten Klubi

text: Ylijohtaja U. Brander: Yhteiskuntamme sisäinen tervehdyttäminen.


title: Vapaamielisten Klubi

text: Väliaikainen toimikunta. E. Kytömaa, A. Nikula, J. Rangell, E. Rydman, E. Teräskivi.


title: Vapaamielisten Klubi

text: Klubin toiminnasta löytyy tietoja yhdeksältä vuodelta, siis vuoden 1930 alusta vuoden 1938 loppuun. Tiedossa olevia kokouksia on ollut toista sataa, jotka paria poikkeusta lukuun ottamatta on pidetty Hotelli Kämpin juhlakerroksessa, kabineteissa 10 ja 11. Osanottajien määrä on vaihdellut 15 ja 50 välillä, jäsenten kokonaismäärä oli n. 250. Kirjoituskoneella viimeisteltyjä kokousmuistioita on 5, kun mukaan luetaan yhdistyksen säännöt. Kokouksen kuluessa tehtyjä käsin kirjoitettuja muistiinpanoja on noin 50 nippua, jotka auki kirjoitettuna ovat pituudeltaan keskimäärin noin 3 sivua (A4), vaihdellen 1 ja 6 välillä.


title: Vapaamielisten Klubi

text: Jo pelkästään Klubin alustukset ja niiden pohjalta käydyt keskustelut antavat erittäin mielenkiintoisen näkökulman 30-luvun maailmaan. Näkökulma on luonnollisesti mitä suurimmassa määrin subjektiivinen, eli sen ajan porvarillisen vasemmiston näkökulma, mutta jännittävällä tavalla se muistuttaa meidän nykysuomalaisten tapaa arvioida ympäristöään ja maailmaa. Silloiset vasemmisto ja oikeisto olivat todella kaukana toisistaan. Me ja meidän arvomaailmamme ovat siis 30-luvun "edistysmielisten" jälkeläisiä.


title: Stari most

text: Mostarin vanha silta () on Neretvajoen yli johtava silta Mostarissa Bosnia-Hertsegovinassa.


title: Stari most

text: Stari mostin pituus on 29 metriä ja leveys neljä metriä. Siltaholvin korkeus Neretvan keskimääräisestä vedenpinnasta on noin 19 metriä. Sillan arkkitehtuurissa poikkeuksellista on rakenteen sirous. Jos kaiteita ei oteta huomioon, silta on ohuimmillaan keskikohdastaan 77 senttimetriä paksu. Tenelija-kalkkikivestä rakennettu silta yhdistää bosniakkienemmistöisen Itä-Mostarin ja kroaattienemmistöisen Länsi-Mostarin toisiinsa. Mostarin vanhakaupunki levittyy joen kummallekin rannalle sillan ympärille.


title: Stari most

text: Mostarin vanhan sillan suunnitteli turkkilaisarkkitehti Mimar Hajrudin, joka myös johti yhdeksän vuotta (1557–1566) kestäneitä rakennustöitä. Hajrudinin palkkaamat työmiehet olivat pääosin paikallisia. Samalla paikalla oli aiemmin ollut puisia siltoja, mutta Hajrudinin yksikaarinen Stari most oli ensimmäinen kivisilta yli Neretvajoen. Sillan ympärille rakentunut Mostarin kaupunki sai nimensä siltavahtien (bosn. "mostari") mukaan.


title: Stari most

text: Stari mostista tuli Mostarin ja koko Bosnia-Hertsegovinan monikansallisuuden ja kansanosien rauhanomaisen rinnakkaiselon symboli. Pitkälti juuri symboliarvon vuoksi Bosnian kroaattiarmeija tuhosi sen Bosnian sodassa 9. marraskuuta 1993. Siltaa ammuttiin T-55-panssarivaunujen 100 mm tykillä noin kaksi kilometriä lounaaseen sijaitsevalta Humvuorelta käsin. Toista päivää jatkunut järjestelmällinen panssarivaunutulitus luhisti sillan noin kuudenkymmenen osuman jälkeen kello 10.16.


title: Stari most

text: Sillan jälleenrakentamista alettiin kuitenkin suunnitella heti sodan loputtua ja tehtävä annettiin Firenzen teknisen yliopiston arkkitehdeille ja insinööreille. Silta oli tarkoitus rakentaa jokaista kiveä myöten täsmälleen samanlaiseksi kuin alkuperäinen. Siitä luotiin tietokonemalli, jonka perusteella kopio valmistui. Sillan kaikki 1088 valkoista kivilohkaretta haettiin samalta Bišće Poljen louhokselta kuin vanhan sillan rakennusaineet ja sen korjaus maksoi yli 15 miljoonaa euroa. Maailmanpankki ja Unesco antoivat rahaa sillan jälleenrakentamiseen. Lisäksi siihen osallistuivat muun muassa Italia, Ranska, Kroatia ja Turkki.


title: Stari most

text: Heinäkuussa 2005 Stari most ympäristöineen liitettiin Unescon maailmanperintöluetteloon.


title: Blaze Bayley

text: Bayley Alexander Cooke (s. 29. toukokuuta 1963 Birmingham, Englanti), taiteilijanimeltään Blaze Bayley, on brittiläinen muusikko. Hänet tunnetaan parhaiten urastaan metallimusiikkia esittävän Iron Maidenin entisenä laulajana; Bayley liittyi Iron Maideniin vuonna 1994 korvaten yhtyeestä eronneen Bruce Dickinsonin ja hän vaikutti yhtyeessä vuoteen 1999, jolloin Dickinson teki paluun yhtyeen laulajaksi.


title: Blaze Bayley

text: Iron Maidenin jälkeen Bayley on vaikuttanut muun muassa omaa nimeään kantavassa yhtyeessä ja Wolfsbane-yhtyeessä, jossa hän esiintyi jo ennen kuin liittyi Iron Maideniin. Hän on myös tehnyt yhteistyötä niin ikään Iron Maidenin entisen laulajan Paul Di'Annon kanssa.


title: Blaze Bayley

text:
Blaze Bayley oli alun perin rock and roll -yhtye Wolfsbanen vokalisti, mutta Bruce Dickinsonin erottua Iron Maidenin laulajan tehtävistä vuonna 1993 Bayley valittiin hänen tilalleen vuonna 1994. Hän lauloi kahdella Iron Maidenin albumilla ("The X Factor" vuonna 1995 ja "Virtual XI" vuonna 1998). Molemmat albumit saivat useimmilta levyarvostelijoilta kriittisen vastaanoton ja huonoja arvosanoja, eivätkä ne menestyneet myyntilistoilla yhtä hyvin kuin Iron Maidenin aikaisemmat albumit. Bayley itse sai ankaraa kritiikkiä monilta Iron Maidenin faneilta, koska hänen laulutekniikkansa ja matalampi lauluäänensä erosivat huomattavasti tenori Bruce Dickinsonista. "Virtual XI" -maailmankiertueen aikana Bayleyn lauluääni kärsi allergisista reaktioista, jotka johtuivat esiintymislavoissa käytetyistä materiaaleista.
Kiertueen aikaisista ääniongelmista johtuen Bayley erotettiin Iron Maidenistä tammikuussa 1999 yhtyeen manageri Rod Smallwoodin neuvoteltua Brucen Dickisonin ja Iron Maidenin perustajajäsen Steve Harrisin kanssa Dickinsonin paluusta yhtyeen kokoonpanoon. Iron Maiden -uransa päätyttyä Bailey perusti yhtyeen nimellä "Blaze". Yhtyeen albumit ovat saaneet yleisesti levyarvostelijoilta hyviä arvosanoja, ja yhtye on julkaissut albumit "Silicon Messiah", "Tenth Dimension", "Blood and Belief" sekä live-albumin "As Live As It Gets". Yhtyeen kokoonpanon vaihduttua tammikuussa 2007 Bayleytä itseään lukuun ottamatta kokonaan Bayley muutti yhtyeen nimeksi Blaze Bayley. Uudella nimellä on julkaistu live-albumi "Alive in Poland", kokoelmalevy "The Best of Blaze Bayley" sekä studioalbumit "The Man Who Would Not Die" ja " Promise And Terror".


title: Blaze Bayley

text:
Vuonna 2011 Bayley ilmoitti Blaze Bayley -yhtyeen hajoamisesta. Syyksi hän ilmoitti yhtyeen taloudellisen tilanteen ja oman terveydentilansa.
Myöhemmin Bayley kertoi aikovansa seuraavaksi keskittyä akustiseen musiikkiin.


title: Blaze Bayley

text:
14. tammikuuta 2007 Blaze Bayley meni naimisiin pitkäaikaisen naisystävänsä Debbien kanssa Gran Canarian saarella.
6. heinäkuuta 2008 Bayleyn vaimo, yhtyeen manageri, Debbie kiidätettiin sairaalaan aivoverenvuodon vuoksi. Debbie menehtyi sairaalassa 27. syyskuuta 2008.


title: Pielisjoki

text: Pielisjoki on Vuoksen vesistön Pielisen reittiin kuuluva virta ja suurin Saimaaseen virtaava joki. Sen kautta Pohjois-Karjalan suurin järvi Pielinen laskee Pyhäselkään. Pielisjokea on kanavoitu. Joensuu on nimensä mukaisesti Pielisjoen suu.


title: Pielisjoki

text: Pielisjoen katsotaan syntyneen Uimaharjun murtuessa Pielisen vesimassojen painosta jääkauden jälkeen.


title: Pielisjoki

text:
Pielisjoki koki suuren muutoksen 70-luvun alussa, jolloin Kuurnan uusi kanava valmistui ja vanhat kanavat Saapaskoskella, Jakokoskella, Haapavirrassa, Paiholassa ja Kuurnassa (vanha kanava) jäivät pois käytöstä. Veden pinta nousi Kuurnan kanavan yläpuolella niin, että kaksi lähintä sulkua Kuurna (vanha) ja Paiholan kanava jäivät kokonaan veden alle. Pielisjoki sai 1870-luvulla 10 sulkukanavaa.
Kaikkien kolmen kanavan sulut ja Pielisjoen avattavat sillat on automatisoitu 2000-luvulla: niissä on itsepalvelu- ja kauko-ohjaus. Niitä ohjataan Joensuun kanavan käyttökeskuksesta.Pielisjoen ylittävät sillat yläjuoksulta alkaen:Pielisjoen rannassa ovat muun muassa seuraavat taajamat, kylät ja kaupunginosat:


title: Pielisjoki

text: Heinäkuussa järjestettävä retkisoutu Karelia-soutu kulkee alas Pielisjokea Pyhäselälle Joensuuhun ja Liperiin.


title: Sodoma ja Gomorra

text: Sodoma ja Gomorra olivat Raamatun mukaan kaksi Kuolleenmeren alueella sijainnutta kaupunkia. Sodoma ja Gomorra olivat rajakaupunkeja: niitä käytettiin rajaamaan kanaanilaisten alue. Ensimmäisen Mooseksen kirjan 19. luvun jakeet 23–30 kertovat, kuinka Jahve hävitti kaupungit. Kaupungit tuhoutuivat raamatuntekstin mukaan asukkaiden paheellisuuden takia:


title: Sodoma ja Gomorra

text: Soarin kaupunki, johon Loot perheineen pakeni, säästyi tuholta. Raamatun mukaan Sodoma ja Gomorra sijaitsivat lähellä Kuollutta merta.


title: Sodoma ja Gomorra

text: Sodomaa ja Gomorraa käytetään vertauskuvina tuhoutuville tai turmeltuneille paikoille. Luukkaan evankeliumissa Jeesus vertaa tuomiopäivää Sodoman ja Gomorran hävityksiin.


title: FC Inter Turku

text: Football Club International Turku eli FC Inter on vuonna 1990 perustettu turkulainen jalkapalloseura, joka on pelannut Suomen pääsarjassa, Veikkausliigassa, yhtämittaisesti kaudesta 1999 lähtien. FC Inter pelaa kotiottelunsa Veritas-stadionilla, ja seuran tunnusvärit ovat sininen ja musta. FC Inter on voittanut Suomen mestaruuden kaudella 2008 sekä Suomen Cupin 2009 ja 2018. Lisäksi se on saavuttanut sekä Veikkausliigassa että Suomen Cupissa kaksi hopeaa.


title: FC Inter Turku

text: Seuran perustamisvuosi on 1990. Legendan mukaan seuran puheenjohtajan Stefan Håkansin poika Patrik Håkans oli ilman seuraa nappulaiän loputtua. Jalkapalloinnokkaat miehet päättivät perustaa oman seuran ja seuran nimeksi valittiin FC Inter Turku ja väreiksi sininen ja musta (kolmas väri punainen). Vaakunan muotoinen logo on käytössä vielä tänä päivänä. Näin saatiin FC Interin ensimmäinen D-juniorijoukkue koottua kasaan. Seuran nimi rekisteröitiin virallisesti syyskuussa 1991 . Seuran nimi ja sinimustat värit viittaavat tunnettuun italialaiseen esikuvaan FC Internazionale Milanoon.